Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/85 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/85\nSANT MARC, VI.\na lavaraz : Pen Ian ar Badezour. (25) Hag o veza deuet gant hast da gavoud ar roue, e reaz he goulen, en eur lavaret : Me a fell d’in e rofez breman d’in, en eur plad, pen Ian ar Badezour. (26) Hag ar roue a oe glac’haret braz ; koulskoude, abalamour d’al le hen doa great ha d’ar re a oa azezet assambles ganthan, na fellaz ket dezhan refusi anezhi. (27) Hag ar roue a gassaz kerkent unan euz he warded, hag e c’hourc’hemenaz dezhan digas pen Ian. (28) Ar gward a ieaz, hag a droc’haz he ben dezhan ebarz er prizon ; hag o veza he zigasset en eur plad, e roaz anezhan d’ar plac’h yaouank, hag ar plac’h yaouank, hen roaz d’he mam. (29) Ha diskibien Ian, o veza klevet kement-se, a zeuaz hag a gemeraz he gorf, hag e lekejont anezhan en eur bez.\n(30) Hag an ebestel a zeuaz assambles etrezeg Jesus, hag a gontaz dezhan pep tra, kement ho doa great, ha kement ho doa kelennet. (31) Hag e lavaraz dezhe : Deuit a-gostez, en èul leac’h dezert, ha kemerit eun tam repos. Rag kement a dud a oa o tond hag o vond, ma n’ho doa ket zo-ken amzer da zibri. (32) Hag ez ejont ac’hane en eur vag, a-gostez en eul leac’h dizarempred.\n(33) Mes ar bobl a velaz anezhe o vond kuit, ha kalz a anavezaz anezhan ; hag e redjont di, var droad, euz an holl geariou, hag o veza en em gavet araog dezhe, en em dastumjont dirazhan. (34) Neuze Jesus, o veza deuet er meaz, a velaz kalz a bobl ; hag hen doe truez outhe, dre ma oant evel denved ha n’ho deuz pastor e-bed ; hag en em lekeaz da ziski kalz a draou dezhe.\n(35) Hag evel ma oa dija divezad, he ziskibien a zeuaz d’he gavoud, hag e leverjont dezhan : Al leac’h-man a zo dezert, ha divezad eo dija ; (36) kas anezhe kuit, evit ma’z aint er villajennou hag er bourcou divar dro, hag evit ma prenint bara ; rag n’ho deuz netra da zibri. (37) Hag e lavaraz dezhe : Roit c’houi hoc’h-unan da zibri dezhe. Hag e leverjont dezhan : Ha mond a rankimp-ni da brena evit daou c’hant diner a vara, evit rei dezhe da zibri ? (38) Hag e lavaraz dezhe : Ped bara hoc’h euz-hu ? It ha gwelit. Ha pa ho doe gwelet, e leverjont : Pemp bara ha daou besk. (39) Neuze e c’hourc’hemenaz dezhe ober d’an holl azeza, a vandennou, var ar yeot glaz.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/85&oldid=125686 »


Pajenn:Marigo - Abrege eus an Aviel.djvu/88 - Wikimammenn\nPajenn:Marigo - Abrege eus an Aviel.djvu/88\ndeus netra ræsonaploc’h eguet esperout gat fïzans e roï Doue deomp ar pez a so necesser evit antreteni hor buez. Doue pehini a vag al laboucet eus an Eê, ne abandono quet e vugale. Hor c’haret a ra, anaout a ra hon necessiteou, ha prometet en deus e fournisso deomp hon oll ezomou.\nHac e vec’h paour, hac e vec’h carguet a vugale, a afferio hac a zle, hac e vec’h abandonet gat an oll, esperit ur sicour assuret eus an Eê, mar en em adressit da Zoue gant ur gouir fizians. Doue en em blich oc’h hor sicour pa vemp dibourvez a bep sicour-all. Pa seblant pep tra disesperet, neuse e tleomp esperout muya, car er ranconjou-ze eo e ra miraclou, evel ma en deus grêt e faveur ar bobl pehini en heulias en desert. Ma sonchemp mad, e velfemp peguen alies\nAdtapet diwar « https://br.wikisource.org/w/index.php?title=Pajenn:Marigo_-_Abrege_eus_an_Aviel.djvu/88&oldid=94454 »\nKemmoù diwezhañ degaset d'ar bajenn-mañ d'an 30 Her 2016, da 13:43.


Pempet quevren - An navet Chabistr - Wikimammenn\nPempet quevren - An navet Chabistr\nYouen-Yan-Lois Derrien, 1779-1792 (?) (p. 447-448)\n◄ An eizvet Chab. Affectionou peautramant actou pere a ranquer da ober goude an examen An navet Chab. Var ar gonsiderationou pere a so propr evit renouveli hon resolutionou mad An decvet Chab. Ar gonsideration guenta peguen excellant ha peguen dîn e hon ene ►\nVar ar gonsiderationou pere a so propr evit renouveli hon resolutionou mad.\nGOude beza great an examen, ha beza conferet mad gant ur C’honducteur dîn var an deffautou pere ho pezo cafet en ho comportamant, ha var ar moyenou da remedia outo, e quemerrot ar gonsiderationou pere a so amâ varlerc’h, och ober unan bemdez eguis ur veditation, hac oc’h implija enni an amser eus hoc’h oræson, ha quemense ato gant ar memes fæçon evit ar breparation hac an affectionou, peveus a hini ez ouc’h en em servichet er meditationou pere a so er Guevren guenta eus al lêvr-mâ : oc’h en em lacat abarz peb-tra e presanç Doue, hac oc’h implori e c’hraç evit en em founti ervat en e garantez santel hac en e servich.\nAdtapet diwar « https://br.wikisource.org/w/index.php?title=Pempet_quevren_-_An_navet_Chabistr&oldid=144596 »


Georges Jacques Danton, lesanvet d'Anton , ganet d'ar 26 a viz Here 1759 en Arcis-sur-Aube hag aet da Anaon d'ar 5 a viz Ebrel 1794 (16 germinal bloavezh II) e Pariz, a oa un alvokad e kuzul ar Roue hag ur politikour gall, ministr ar justis. Danton a oa unan eus pennoù bras an Dispac'h Gall, evel Mirabeau. An daou zen a oa prezegerien dispar gant ur spered bouilh, met Danton a oa ivez un den a blije dezhañ bevañ diroll (enebourien ar Reveulzi a rae eus outañ « Mirabeau ar wazh-dour »). E-tal Danton e vez Robespierre hag en doa eñ ur vuhez enep a-grenn diouzh e hini. Danton eo hag a oa bet paotr ar « Vammvro en arvar » pa oa bet aloubet Bro-C'hall e-kerzh aloubadenn Eost 1792. Deuet e oa a-benn da unvaniñ darn eus ar reveulzierien a-enep an alouber en ur implij an holl daoreoù posubl : embann a rae e oa "Ret [eo] deomp kaout herbed, herbed c'hoazh, herbed bepred, ha Bro-C'hall a vezo savetaet" evit trec'hiñ an enebour. Dre pleustrelouriezh, e oa kroget er memes koulz da glask ar peoc'h gant enebourien ar vro dre emglevioù kuzh.\nAdtapet diwar « https://br.wikipedia.org/w/index.php?title=Georges_Danton&oldid=1895784 »\nDernière modification le 19 C'hwe 2021, à 14:00\nKemmoù diwezhañ degaset d'ar bajenn-mañ d'an 19 C'hwe 2021, da 14:00.


Kartenn ezel en Irmandades da Fala, sinet gant Villar Ponte.\nAn Irmandades da Fala (Breuriezhioù ar Yezh) a oa ur gevredigezh vroadelour eus Galiza hag a voe oberiant etre 1916 ha 1931. Ar strollad kentañ e oa e Galiza hag a rae gant ar galizeg hepken.\nE 1915 e voe embannet ur galv gant Aurelio Ribalta, ur skrivagner galizeg o vevañ e Madrid, d'an dud da zifenn ar yezh. D'ar 6 a viz Genver 1916, er bloaz war-lerc'h, e stagas Antón Villar Ponte gant al labour da sevel ul luskad difennourien ar galizeg, dre ar gazetenn La Voz de Galicia hag e miz Meurzh 1916 e voe embannet gantañ ul levrig anvet Nacionalismo gallego (Apuntes para un libro). Nuestra afirmación regional ("Broadelouriezh c'halizat (Notennoù evit ul levr). Hon diogeladur rannvroel") ma plede gant difenn yezh ar vro.\nDegemeret mat e voe e c'halv, gant tud a bep seurt. Ha d'an 18 a viz Mae 1916 en em vodas tud e ti ar Real Academia Galega en A Coruña, da sevel un Hirmandade dos Amigos da Fala ("Breuriezh Mignoned ar Yezh"), gant Antón Villar Ponte en he fenn. Goude e voe krouet strolladoù all e meur a lec'h dre ar vro, e Santiago de Compostela, Monforte de Lemos, Pontevedra, Ourense...\nA-raok pell e oa skourroù e 27 lec'h disheñvel hag aozet e voe a bep seurt abadennoù ganto, kentelioù yezh hag all. D'ar 14 a viz Du 1916 e teuas er-maez an niverenn gentañ eus o c'helaouenn, A Nosa Terra ("Hon Douar"), e galizeg penn-da-benn, ha ganti 2000 koumantanter adalek an deroù. E dibenn 1917 e voe graet emglev etre an Irmandades da Fala ha Katalaned al Lliga Regionalista Catalana evit kinnig tud e mouezhiadeg 1918, en aner avat.\nEr vodadeg vloaziek kentañ, e miz Du 1918, e voe embannet ur "manifesto broadelour" a voe diazez programmoù an holl vroadelourien e Galiza betek Brezel diabarzh Spagn : disklêriet e veze ennañ e oa Galiza ur vroad, goulennet e veze un emrenerezh klok evit ar vro hag ar galizeg da yezh kenofisiel. E-pad diktatouriezh Miguel Primo de Rivera e tigreskas an niver a izili en Irmandades. Met kreskiñ a reas adarre goude se.\nGoude ar seizhvet bodadeg vloaziek e 1931 e voe savet ur gwir strollad politikel, anvet Partido Galeguista. Ha goude-se e voe fin, tamm-ha-tamm, d'an Irmandades.\nAdtapet diwar « https://br.wikipedia.org/w/index.php?title=Irmandades_da_Fala&oldid=1960378 »


Pajenn:Le Gonidec - Bibl Santel pe Levr ar Skritur Sakr, eil levr.djvu/162 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/162\nmui gourzézet va gériou, hôgen kémen̄d em eûz lavaret, a vézô sévénet, émé ann Aotrou Doué.\nGwâ ar gaou-broféded hag ar gaou-brofédézed.\n2. Mâb dén, diougan da broféded Israel, péré a ziougan ; ha lavar d’ar ré a ziougan diouc’h hô c’haloun : Sélaouit gér ann Aotrou :\n3. Ével-henn é lavar ann Aotrou Doué : Gwâ ar broféded diskian̄t, a heûl hô spéred hô-unan, ha na wél nétrâ.\n4. Ével lern enn distrô eo da broféded, ô Israel.\n5. N’oc’h két bét savet a-énep : n’hoc’h eûz két bét savet eur vur évit tî Israel, évid derc’hel stard enn emgann é deiz ann Aotrou.\n6. Traou gwân a wélon̄t, ha gévier a ziouganon̄t, ô lavarout : Ann Aotrou en deûz lavaret : Petrâ-bennâg n’en deûz két ann Aotrou hô c’haset, é ken̄dalc’hon̄t d’ar péz hô deûz lavaret.\n7. Ha né két gwân ar wélédigez hoc’h eûz bét ; ha né két gévier ann diouganou a rit ? Pa livirit : Ann Aotrou en deûz lavaret ; pa n’em eûz két komzet.\n8. Râk-sé ével-henn é lavar ann Aotrou : O véza ma hoc’h eûz lavaret traou gwân, ha ma hoc’h eûz gwélet gévier ; chétu é teûann d’hô kavout, émé ann Aotrou Doué.\n9. Va dourn a boézô war ar broféded a wél traou gwân, hag a ziougan gévier ; n’en em gavin̄t két é kuzul va fobl, ha na vézin̄t két skrivet é levr tî Israel, ha n’az ain̄t két é douar Israel ; ha c’houi a wézo pénaoz eo mé ann Aotrou Doué.\n10. O véza ma hô deûz touellet va fobl, ô lavarout : Péoc’h, ha n’eûz kéd a béoc’h : pa zavé-hén̄ eur vôger, hî a lifré anézhi gan̄t prî hép kôlô.\n11. Lavar d’ar ré a lifr hep kemmesk, pénaoz é kouézô ; râk don̄d a rai eur glaô dic’hlann, hag é kasinn mein brâz a vac’hô anezhi, hag eunn avel arnéuz hé diskarô.\n12. Ha pa vézô kouézet ar vôger, ha na vézô két lavaret d’é-hoc’h : Péléac’h éma al lifr gan̄t péhini hoc’h eûz hé lifret ?\n13. Râk-sé ével-henn é lavar ann Aotrou Doué : Lakaad a rinn da zével avel ann arné em frouden, hag eur glaô dic’hlann a gouézô em broez ; ha mein brâz em buanégez, évid diskara pép-trâ.\n14. Ha mé a ziskarô ar voger hoc’h eûz lifret hép kemmesk ; ha mé a lakai anézhi hével ha par d’ann (T) douar, hag é vézô gwélet hé diazez ; diskaret é vézô-hî, hag hén̄ a gouézô dindan-hi ; ha c’houi a wézô pénaoz eo mé ann Aotrou.\n15. Leûnia a rinn va frouden war ar vôger, ha war ar ré a lifr anézhi hép kemmesk ; hag é livirinn d’é-hoc’h : N’éma mui ar vôger, nag ar ré hô deûz hé lifret.\n16. Proféded Israel, péré a ziougan diwar-benn Jéruzalem, hag a wél évit-hi gwélédigézou a béoc’h ; ha n’eûz két a béoc’h, émé ann Aotrou Doué.\n17. Ha té, mâb dén, laka da zremm a-énep merc’hed da bobl, péré a ziougan eûz hô c’haloun hô-unan ; ha diougan diwar hô fenn,\n18. Ha lavar : Ével-henn é lavar ann Aotrou Doué : Gwâ ar ré a c’hrî torchennouigou évit lakaad dindan pép ilin : hag a râ pennou-gwélé évit lakaad dindân penn ann dud a béb oad, évit hoala ann énéou ; ha pa hô deûz hoalet énéou va fobl, a lavar eo béô hô énéou.\n19. Hag hî hô deûz lékéat da c’haou va gériou dirâk va fobl, évid eunn dournad heiz, hag eunn tamm bara, ô laza ann énéou ha na oan̄t két marô, hag ô ken̄derc’hel béô ann énéou ha na oan̄t két béô, ô lavarout gévier d’am pobl, péhini a grédé ar gévier.\n20. Râk-sé ével-henn é lavar ann Aotrou Doué : Chétu mé a zeû étrézég hô torchennouigou, gan̄t péré éc’h hoalit ann énéou ével pa nichen̄t :\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/162&oldid=162751 »\nKemmoù diwezhañ degaset d'ar bajenn-mañ d'an 28 Mae 2020, da 18:40.


Rontder (yezhoniezh) - Wikipedia\nEr yezhoniezh e vez implijet an termen rontder (saoz.: roundedness) war tachenn ar fonologiezh hag ar fonetik evit komz eus un doare gweuzadur vogalennek ma vez rontaet an diweuz pa vez distaget ur vogalenn.\nPa vez distaget ur vogalenn ront e vez digoret an diweuz e stumm ur ront keit ha ma vezont distegn pa distager ur vogalenn blaen pe nann-ront.\nImplijet e vez kentoc'h an termen gweuzadur pa gomzer eus ar fed ma vez rontaet pe get ur kensonenn.\nE darn vrasañ eus yezhoù ar bed e vez plaen ar vogalennoù a-raok keit ha ma vez ront ar vogalennoù a-dreñv, setu perak e vez isrannet ar vogalennoù etre vogalennoù a gentañ renk (plaen hag a-raok mui ront hag a-dreñv) ha vogalennoù a eil renk (ront hag a-raok mui plaen hag a-dreñv).\nHervez reolennoù treuzskrivañ al lizherenneg fonetikel etrebroadel e c'heller implijout ur sin diakritek skreivet didan un arouezenn bennañ evit merkañ ar fed ma vez rontaet keit ha ma c'heller merkañ ar ved ma vez rontaet-krenn ur vogalenn dre skrivañ ur "w" bihañ a-us ha d'an tu-dehoù dezhi, da skouer e houpaeg ma vez diforc'het etre tri drez rontder: [x x̹ xʷ] pe [x x̜ʷ xʷ]. Div arouezenn ispisial all ez eus el LFE ledanaet: [ə͍] evit merkañ diweuz stegnet nann-ront ha [ʒœ] evit merkañ sonennoù ront-digor.\nNann-rontadur, distaget gant ur svedegerez.\nDaou doare rontder disheñver ez eus: rontadur endogweuzek (pe "moustret") ha rontadur ezogweuzek (pe "koagennek").\nRontadur endogweuzek: tosaat a ra eil korn an diweuz ouzh ebet keit ha ma c'hell bezañ damvoustret an diweuz met ne vez ket koagennet an diweuz ha ne deu nemet o diavaez war-wel;\nRontadur ezogweuzek: koagennet e vez an diweuz evel pa reer ur pok ha donta ra diabarzh an diweuz war-wel.\nE japaneg avat ez eo endogweuzek ar vogalenn a-dreñv serr hag e svedeg ez eo fonemek an daou doare rontder dre ma diforc'her e rannyezhoù 'zo etre vogalenn greiz etre plaen, endogweuzek hag ezogweuzek.\nAdtapet diwar « https://br.wikipedia.org/w/index.php?title=Rontder_(yezhoniezh)&oldid=1921143 »


Pajenn:Perrot - Bue ar Zent.djvu/618 - Wikimammenn\nPajenn:Perrot - Bue ar Zent.djvu/618\ndikan en enor da batronez e vro, hag en iliz-ze eo e ve sakret ha sebeliet, abaoue, holl bennou kurunet ar Hongri. Manatiou hag ilizou a zavas ive en Rom, en Jeruzalem hag en Konstantinopl.\nE garante evit ar beorien, an intanvezed hag an emzivaded a oa dispar. Den n’ee diwar e dro, na tenval e benn, na goullo e zaouarn. Alïes awalc’h, p’en deveze eur goulenn bras bennak d’ober ouz an Otrou Doue, e lake rei aluzen, en e hano, d’an holl dud ezommek eus e rouantelez.\nAn nozveziou arôk ma tlee kommunian a dremene en iliz o pedi, hag e bedennou a veze ken c’houek, ma oe gwelet, eun devez, an Ele ouz e zibradan diouz an douar, a greiz ma oa e spered beuzet en Doue.\nDimezi a reas da Jizel, c’hoar sant Herri, roue ar Jermani, ha bezan en devoe eleiz a vugale, mes holl e varvjont yaouank. Ar c’hosan aneze, e hano Emerik, a oa eur zant evel e dad. Mervel a reas en barr e yaouankiz. Stephan a oe neuze treuzet e galon gant eur c’hleze a c’hlac’har. Koulskoude e plegas da volonte an Otrou Doue.\nMervel a reas e-unan, goude eur c’hlenved hirr, da genver gouel Maria-Hanter-Eost, en devoa laket lezhanvan, en e rouantelez, devez an Itron vras. Ar miraklou a c’hoarvezas war e ve a embannas e zantelez. Beneat IX a lakas e hano e-touez ar zent, hag Innosant XI a gemennas ober e ouel d’an eil a viz gwengolo.\nSeul-vui ma labourer evit Doue, seul êsoc’h a ze e stager d’al labour.\nGoude Doue, ma holl fizianz a zo en Mamm Doue.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/618&oldid=140908 »


Eil koulzad On K'Air a vo skignet e Brest - On K'Air, gwirioù miret\nEmsevel a ra ur bern studierien goude ma 'vefe n'em lazhet un den yaouank e Lyon, ur genstrivadeg a vez aozet evit enoriñ Anjela Duval ha Festival Europat ar Filmoù Berr, setu an temoù displeget emberr er c'heleier e brezhoneg.\nEn em lazhet eo ur studier e Lyon digwener\nHa displeget 'n eus e jestr dre lizher oc'h embann e oa re start dezhañ studiañ e Frañs, o kaout yalc'had ebet ken. Loann Quevarec a studi ar biologiezh e Brest hag emsavet eo 'enep da sistem studi Bro C'hall, p'eo keroc'h-kerañ ar vuhez 'barzh ar vro.\nHag un emgav a vo warc'hoazh da 5e d'abardaez e Brest, enep da vreskted buhez ar studierien.\n38 vloaz 'zo 'oa aet Anjela Duval da Anaon\n'benn kaout soñj eus ar varzez e vez aozet ur genstrivadeg gant Mignoned Anjela. Peadra da lakaat war-wel oberenn an itron a vro Dreger hag al labour kaset da-benn gant ar gevredigezh diellañ. "Emaomp o paouez reneveziñ al lec'hienn anjela.org" eme Ronan ar C'hoadig, "bremañ e roomp mouezh da varzhonegoù Anjela" emezañ.\nBetek fin miz Du e c'heller kas an enrolladennoù da Vignoned Anjela.\nWarc'hoazh e krogo Festival Europad ar Filmoù Berr e Brest\nEvit ar 34re kwech eo e vez aozet ar gouel-mañ. Padout a raio betek disul. Abadennoù a vo er C'houartz, er sinema Multiplexe, hag ivez er sinema Les Studios. Eno e vo skignet eilvet koulzad "On K'Air", un heuliad bet filmet e Brest.


Buhez ar Sent/1912/Yan - Wikimammenn\nBuhez ar Sent/1912/Yan\n◄ Stephan Yan Gouel an Innosanted santel ►\nPa deuas Mari-Madalen da lavaret d’an Ebestel ne oa mui korf Jezuz er be, Per ha Yan a yeas dioustu da welet ; Yan a oa skanvoc’h hag a ’n em gavas da gentan. Koulskoude, gortoz a reas ma vije digouezet sant Per, ha ne fellas ket d’ezan diskenn er be, abalamour Per a oa kosoc’h.\nI. — Sant Yan eo an hini a viras e ene bepred dinam ; e-touez an Ebestel oa ar muian henvel ouz Jezuz ; ne oa ket en em staget ouz den ebet, zoken dre liammou ar briedelez. Kurunen e ugent vla a oa war e dâl, pa reas Hon Zalver anaoudegez gantan, hag abalamour d’e yaouankiz hag abalamour d’e werc’hded, e oa an hini a oa karet ar muian gant Mab Doue.\nAn dud yaouank a ’n em ro a-grenn da Zoue, a deu da vezan e vrasan mignoned. Den yaouank hag a lenn ar gentel-man, tôlet evez eta gant aon da goll ho klanded ; miret ho furnez. Ha mar doc’h kouezet, ma zo eun dra bennak o vroudan ho kalon, oh ! en han’ Doue, na chomet ket da vreinan en ho pec’hed. Adolescens, tibi dico, surge. Den yaouank, savet, pa lavaran d’ec’h.\nII. — Ar yaouankan a ve dodoennet bepred muioc’hik evit ar re-all. Sant Yan a oe unan eus an tri a bignas gant Jezuz war Mene-Thabor hag en liorz Jethsemani. Er gambr-lid e harpas e benn war Galon-Zakr hon Zalver, hag e-tal ar groaz, e oe roët Mari d’ezan da Vamm.\nDen yaouank, c’hoant ho peus da vezan dodoennet, moumounet gant an Otrou Doue ?\nIII. — Sant Yan a gare kement Hon Zalver ma ne oa ket evit en em zispartian dioutan. Hen c’haout a rêr war Mene an Olivez, pa oe chadennet Jezuz ; hen c’haout a rêr en porz ar beleg bras, pa oe barnet Jezuz ; hen c’haout a rêr war Mene-Kalvar, pa dremenas Jezuz.\nEn e skridou, n’eus hano nemet eus ar garante, ha p’oa deut da vezan koz, ne lavare d’ar gristenien, bep gwech m’en em gave gante, nemet ar c’homzou-man : « Ma bugaligou, en em garet an eil egile ! »\nHa birvidik eo ennoc’h ar garante ?\nHa mignon oc’h-hu da Jezuz ?\nAdtapet diwar « https://br.wikisource.org/w/index.php?title=Buhez_ar_Sent/1912/Yan&oldid=38224 »\nKemmoù diwezhañ degaset d'ar bajenn-mañ d'an 6 Gou 2012, da 07:00.


MC Jean Gab'1 - Wikipedia\nMC Jean Gab'1 e 2013\nCharles M'Bouss, brudet gant al lesanv MC Jean Gab'1, zo un aktour sinema, ur rapour, ur senarioour kement hag ur skrivagner ganet d'an 28 a viz Genver 1967. A orin kamerounat, brudet e krog da vezañ e 2003, gant sevenidigezh ar ganaouenn "J't'emmerde". Daoust da vezañ produet daou albom studio n'em sant ket evel ur rapour, neoazh kentoc'h evel un arzour liesdanvezel hag e lez ar rap en diwezhañ war roll e holl oberiantizioù.\nMC Jean Gab'1 a dremmenas kentañ bloavezhioù e yaouankiz e 15vet ranngêr Pariz. E vuhez a gemmas trumm pa voe drouklazhet e vamm gant e dad, warlerc'h o disparti kriz, hi o vezañ tec'het kuit gant ur garedig all. Charles a zeuas da vezañ emzivad hag a dremenas tost da zek bloavezh eus e vuhez en DDASS. Da heul herradoù torfedouriezh e voe bac'het meur a wech e karc'harioù Frañs hag en Alamagn e Berlin ar c'hornôg, dreist holl evit torfedoù laerezh bankoù. Daoust dezhañ bezañ bevet e metoù ar rap abaoe 1980, peurgetket evel dañsour, n'eo nemet da 30 vloaz e kemer perz MC Jean Gab'1 en ur bladen rap, war atiz e vignoned.\nDibabet en doa al lezanv leurenn MC Jean Gab'1 abalamour da sinema ar bloavezhioù 1960 ha 1970, ma ne oa aktored du ebet ouzh ar skramm. Ken plijet ha levezonet eo gant ar sonerezh rock ha kement gant emsav an hip-hop. E 2013 e ruzas e revr war kadorioù plato Discovery Channel da ginnig asambles gant Clara Morgane ar film "Dans la tête du tueur".\nMC Jean Gab'1 zo plijet ivez gant stumm ar Street Workout (sport straed evit bezañ kigennet evel Arnold Schwarzenegger) hag e tremen e-barzh an abadenn Tracks war Arte da ginnig se.\nUr fentigellour lemm e spered eo. Videoioù anezhañ zo e doare atersadennoù war YouTube. Un tammig anarkour rebel eo ha gas a ra da gac'hat holl pilpouserien ar sistem. Komz a ra pemp yezh bet desket gantañ en toull-bac'h evit lod, an alamaneg hag ar saozneg amerikan.\nAr ganaouenn J’t’emmerde[kemmañ | kemmañ ar vammenn]\nEr ganaouenn J't'emmerde e tiskuilh amzer dremenet meur a rapour hag a strollad rap gall brudet. Berzh dillo a ra dre ar rendaelerezh a engehent. Lakaat a ra meur a star eus an Hip-Hop gall en hevelep paner. Da heul ar ganaouenn-se, pemp bloavezh war-lerc'h, e tarz un emgann etre MC Jean Gab’1 ha seizh den, en o zouez ar rapour Kery James ha Rohff. Kery James en deus roet e soñj eus ar fedoù ha Rohff en deus eztaolet garv e-keñver MC Jean Gab'1 ha Jo Dalton.\n"Rien à faire de Booba et des rappeurs" - YouTube\n"J't'emmerde" - YouTube\nAdtapet diwar « https://br.wikipedia.org/w/index.php?title=MC_Jean_Gab%271&oldid=1883648 »\nKemmoù diwezhañ degaset d'ar bajenn-mañ d'an 23 Eos 2020, da 14:06.


Tomás de Zumalacárregui - Wikipedia\nTomás de Zumalacárregui, pe Tomas Zumalakarregi Imatza en euskareg (Ormaiztegi, Gipuzkoa, 1788 – Zegama, Gipuzkoa, 1835), Dug ar Victoria de las Amezcoas ha kont Zumalacárregui, lesanvet Tío Tomás (Tonton Tomaz), ha diwezhatoc'h «Tigre de las Amescoas», a oa ur jeneral eus arme ar garlourien e-pad Kentañ brezel ar garlouriezh.\n2 Brezel dieubidigezh Spagn\nGanet e oa er genkiz (caserío) Arandi, en Ormáiztegui. Tud a ouenn uhel hag a beadra e oa e dud, Francisco Antonio Zumalacárregui Múgica hag Ana María Imaz Altolaguirre. Daou vreur dezhañ a oa aet da veleien hag ar mab henañ a oa alvokad. Miguel Antonio, a voe ur politikour frankizour a bouez en XIXvet kantved, hag a c'houzañvas kalz eus perzh an hollveliourien. Tomas, an dekvet eus an unnek bugel, a oa pevar bloaz pa varvas e dad, hag ac'h eas da soudard.\nGoude marv e dad eo ez eas an tiegezh da chom d'an ti Iriarte-Erdikoa, a zo hiriv Mirdi Zumalakarregi. Eno e voe roet dezhañ un tamm deskadurezh ha kelennet war al latin. En 1801 e voe kaset gant e vamm da Idiazábal da zeskiñ «práctica de escribano».\nEn 1808 edo o tifenn kêr Zaragoza er c'hentañ seziz a c'hoarvezas e-pad Brezel dieubidigezh Spagn, enep armeoù gall Napoleone Buonaparte. Perzh a gemeras en emgann Tudela, hag en eil seziz Zaragoza. E-kerzh ar seziz-se e voe tapet gant ar C'hallaoued pa oa aet e-maez kêr gant soudarded all. Tec'hout a c'hallas goude dispenn e ereoù ha mont da repuién d'e gêr c'henidik, Ormaiztegi.\nGoude ur pennad er gêr ez eas d'ar menezioù da stourm a reas dindan ar jeneral Gaspar de Jáuregui, lesanvet ar Pastor, a en em ganne evit e gont e-unan en Euskadi. Dont a reas da vout sekretour Jáuregui, dre ma oa dizesk an den, ha kentelioù a roas dezhañ. Goude e teuas da vout eiler personel Juan-Carlos Areizaga. E deroù ar brezel e kemeras perzh e meur a grogad-brezel, en Azpíroz (Navarra), Oyarzun (Gipuzkoa), Santa Cruz de Campezo (Araba) pe El Carrascal, ma voe anvet da subteniente en arme vihan.\nEn 1811 e voe ebarzhet an armeoù bihan eus Euskadi ha Navarra hag eus an trowardroioù, er Seizhvet Arme Spagnol dindan ar jeneral Gabriel de Mendizábal. Jáuregui, anvet da goronal, a oa dindanañ an holl vagadoù eus Gipuzkoa, a voe anvet neuze Primer Batallón de Guipúzcoa. Tomás, neuze letanant ( teniente), a voe lakaet da ofisial an arme. Dre ma kresko ar bagadoù e vo krouet an eil hag an trede batailhon en arme Gipuzkoa.\nZumalacárregui a chomas da ofiser a-hed ar brezel e Kentañ Batailhon Gipuzkoa, da gentañ evel letanant (teniente) hag adal 1812 evel kabiten. Perzh a gemeras e meur a hini eus ar c'hrogadoù-brezel a c'hoar vezas e Gipuzkoa, hag e hanternoz Navarra er bloavezhioù-se; Zumárraga, Puente de Belascoain, Unzué, Ataun, Urrestilla, Irurzun, Arechavaleta, Vergara, Loyola, Descarga, Sasiola, Mendaro pe Salinas.\nDindan ar jeneral Freire e oa en Emgann San Marcial d'an 31 a viz Eost 1813 pa voe echuet da vat gant bezañs an arme c'hall e Spagn, ha medalennet e voe en abeg da se. Meur a wech, e-pad ar brezel e oa aet da gêr Cádiz, kaset gant Jauregui, ha meur a gefridi dezhañ da gas da benn. Eno en em gavas gant e vreur Miguel Antonio de Zumalacárregui, dileuriet evit Gipúzkoa en Cortes Cádiz.\nA-hed ar bloavezhioù ma voe dindan urzhioù Jáuregui e teuas Zumalacárregui da vezañ ur mailh war ar brezelikat. Deskiñ a reas aozañ an arme, ar pourvezioù, ha padout er brezel. En em voazañ a reas ouzh ar vuhez er menezioù Gipuzkoa ha Navarra. Kement-se a vo talvoudus-bras dezhañ diwezhatoc'h pa vo lakaet e penn arme ar garlourien.\nTro-vrezel Peña de San Fausto, 19 a viz Eost 1834.\nEmgann Alegría de Álava, 27 a viz Here 1834.\nTro-vrezel Venta de Echavarri, 28 a viz Here 1834.\nTro-vrezel pont Larraga, 8 a viz Meurzh 1835.\nTro-vrezel Larremiar, 12 a viz Meurzh 1835.\nTro-vrezel Artaza, 22 a viz Ebrel 1835.\nTro-vrezel Puerto de Descarga, 2 a viz Mezheven 1835.\nDiv wech hepken e kasas e soudarded d'an emgann:\nEmgann Mendaza, 12 a viz Kerzu 1834.\nEmgann Arquijas, 15 a viz Kerzu 1834.\nMirdi Zumalakarregi en Ormaiztegi.\nVida y hechos de don Tomás de Zumalacárregui, gant Juan Antonio de Zaratiegui (Madrid, París, 1845).\nAdtapet diwar « https://br.wikipedia.org/w/index.php?title=Tomás_de_Zumalacárregui&oldid=1932058 »\nDernière modification le 3 Gen 2022, à 07:19\nKemmoù diwezhañ degaset d'ar bajenn-mañ d'an 3 Gen 2022, da 07:19.


Best of Breizh e brezhoneg - Belgique Loisirs\nAccueil Vie pratique Cuisine & vins Livres de recettes Best of Breizh e brezhoneg\nAchat Best of Breizh e brezhoneg - Nathalie Beauvais\n80 rekipe argegin vreizhat n'haller ket tremen hebioù ! Un dibab rekipeoù savet gant Nathalie Beauvais. En savoir plus\nRéférence : 9782843468834\n80 rekipe argegin vreizhat n'haller ket tremen hebioù ! Un dibab rekipeoù savet gant Nathalie Beauvais.\nEvaluations (0) Best of Breizh e brezhoneg Nathalie Beauvais


Buhez ar Sent/1894/Kleophas - Wikimammenn\nBuhez ar Sent/1894/Kleophas\n◄ Ann Introun-Varia-a-Druez Kleophas Siprian ha Justina ►\nNeuze hor Zalver a c’houlennaz outho : « — Euz a betra e komzit-hu evelse ho taou, ha perak eo ken tenval-ze ho penn ? » Kerkent Kleophas a respountaz : « — Petra ! c’houi zo eta eunn divroad ma ne c’houzoc’h ket ar pez zo c’hoarvezet e Jerusalem enn deiziou-ma ? » « — Pe seurt ’ta ? » eme hor Zalver.\n« — N’oc’h euz ket klevet hano, eme ann daou ziskib, euz a Jezuz a Nazareth, eur prophet braz hag a rea a bep seurt miraklou ? Ni a grede oa hennez ar Mesias a c’hortoze ar bobl a Israel ; mes prinsed ar veleien hag ar pennou braz euz a gear o deuz lakeat he goundaoni d’ar maro, ha setu hirio ann trede deiz baoue m’eo erruet ann dra-ze. Hogen, spountet oump bet gant merc’hed euz hon touez, a ioa eat mintin mad d’he vez ha n’ho deuz ket kavet he gorf. Mes elez o deuz guelet, emezho, hag ann elez-se a lavare oa adarre leun a vuez. Raktal hiniennou ac’hanomp a zo redet ive d’ar bez, hag o deuz anavezet oa guir ar pez o doa kountet ar merc’hed. »\nVar gement-ma, hor Zalver a lavaraz d’ann daou ziskib : « — Na c’houi zo berr ho spered, ha poud da gredi ar pez zo bet diskleriet gant ar bropheted ! Daoust ha n’oa ket red d’ar C’hrist gouzanv ar poaniou en deuz gouzanvet abarz kemeret perz enn he c’hloar? » Goudeze, enn eur vont euz ann eil levr d’egile euz ar Skritur Sakr, azalek levriou Moizes betek skridou ar bropheted, e tiskouezaz d’ezho sklear ar pez a ioa merket eno divar he benn.\nO veza digouezet evelse e bourg Emmaus, Jezuz a reaz ann neuz da skei larkoc’h. Mes ann daou ziskib a lavaraz d’ezhan : « — Chomit ganeomp-ni, Aotrou, rak pardaez eo dija, ha bremaik ema noz. » Hor Zalver a jomaz, hag a ieaz gantho da di Gleophas. Eno e kemeraz eunn tamm bara ha goude beza he venniget hag he rannet etre daou, her c’hinnigaz da zibri d’ann daou ziskib. Kerkent e tigoraz daoulagad ar re-ma, hag ec’h anavezchont ho Mestr. Mes kerkent ive ne veljont mui Jezuz, ha setu hi da lavaret ann eil d’egile : « — Ha n’e ket guir, hor c’haloun a lamme enn hor c’hreiz dre ma komze ouzomp hed ann hent ? » Kleophas hag he goumpagnoun a zistroaz da Jerusalem var ann heur evit kounta d’ann Ebestel ar pez a ioa erruet gantho.\nAdtapet diwar « https://br.wikisource.org/w/index.php?title=Buhez_ar_Sent/1894/Kleophas&oldid=31038 »\nKemmoù diwezhañ degaset d'ar bajenn-mañ d'an 27 Gen 2012, da 17:21.


Mirdi ar Vro Vigoudenn - Bretagne Musées\nEthnologie - Histoire - Château\nGouere hag Eost : bemdez, eus 10e da 6e.\nDa 5e15 e krog ar gweladennoù diwezhañ.\nEus an 31 a viz Meurzh da fin vakañsoù an Hollsent : a Veurzh da Sul eus 2e da 6e.\nSerr e vez d’ar 1añ a viz Mae ha d’ar 1añ a viz Du.\nTud deuet : 5 €\nStudierien, dindan 26 vloaz, klaskerien labour : 3,50 €\nFamilh : 11 € (nemet ma vefe kemmet)\nDindan 11 vloaz : digoust\n– gweladennoù displeget : 4,50 € dre zen (10 den da nebeutañ).\n– gweladennoù displeget, dindan 10 den : 45 € evit ar strollad\n– gweladennoù frank: 3,50 € dre zen\nMirdi a gevredigezh, dastumer memor(ioù), mirour glad, difreter identelezh, klasker war an dudoniezh, brouder darvoudoù sevenadurel… Mirdi a Vro Vigoudenn a zigor dorioù ar memor bigoudenn, hini ar Vro Vigoudenn, e penn ar bed ha koulskoude e kalon sevenadur Breizh.\nDec’h evel hiziv, sevenadur ar Vro Vigoudenn a zalc’h da vezañ ur sevenadur a vremañ. A-hed salioù Kastell Baroned ar Pont en em ziskouez, dre an dastumadoù koefoù ha dilhad, an tiez-annez, an eñvor eus an deizioù-gouel hag an deizioù-labour.\nAn diskouezadegoù-pad, e salioù bolzet ar c’hastell, a laka war-wel, bep bloaz, al labour enklask pleustrek kaset gant skipailh ar mirdi : ar merc’hodennoù, al liammoù etre gizioù kêr ha gizioù ar beizanted, mare an Arzoù-Kinklañ, «ergerzherien» ar Vro Vigoudenn, keal ar folklor, Mathurin Méheut hag ar gwiad, Edouard Doigneau ha gizioù ar vugale…


Pajenn:Perrot - Bue ar Zent.djvu/443 - Wikimammenn\nPajenn:Perrot - Bue ar Zent.djvu/443\nsant yan-fransez regis\ngwele n’en devoa nemet eun dôl ; ne gemere na gwin na tamm kig ebet d’e brejou, ha ne zebre nemet ar pez a oa red evit miret outan da vervel gant an naon.\nPa veze oc’h oferennan, an tân, a lake e galon da dridal hag e dâl da skedi, a yee ar c’hôr anezan betek kalonou ar re holl a veze en iliz.\nMervel a reas a greiz rei eur mision en Lalouvesk, d’an 31 a viz kerdu 1640.\nDiniver e oe an dud a deuas da bardonan d’e ve ha diniver ar miraklou a c’hoarvezas en e genver ; rak-se, war c’houlenn roue Frans ha roue Spagn, hano Yan-Fransez Regis a oe laket war roll ar zent gant ar pab Klemant XII, er bla 1757.\nDiwar-benn hon c’harante evit an Otrou Doue\nJezuz-Krist en deus karet an dud : diskennet eo war an douar evit bezan o breur, se nascens dedit socium ; en em guzet en deus dindan doareou ar bara, evit bezan o mager, convescens in edulium ; marvet eo war ar groaz evit bezan o hanterour, se moriens in pretium ; hag en nenv e vezo o c’hurunen, se regnans dat in prœmium.\nAn dud ive a garas Jezuz-Krist. An Ebestel a zilezas o madou, o bro hag o c’herent evit mont d’e heul ; ar verzerien, kentoc’h eget e nac’h, a skuilhas o gwad, pa n’o devoa nemet eur ger da lavaret evit en em denn eus adre krabanou ar maro ; ar zent ne vevent nemet evitan, ne gomzent nemet anezan, ne zonjent nemet ennan.\nHag en de a hirie, n’eus bro ebet ha ne vefe enni mammou o luskellat o bugale en e garante ; n’eus bro ebet ha ne vefe enni tud yaouank hag, abalamour m’hen karont, a gav nerz awalc’h da stourm ouz o gwall dechou ; n’eus bro ebet ha ne vefe enni tud koz, muioc’h a anaoudegez d’eze e-touez ar re varo eget e-touez ar re veo, ha kaeran hano a gavont da lavaret eo hano Jezuz !\nHa ni, daoust ha birvidik eo ive hon c’harante en kenver Hon Zalver ?\nHen anaout a refomp diouz an aked a lakfomp da heuilh e c’hourc’hemennou.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/443&oldid=140715 »


Fanch-Cos, pe Perac hac Abalamour ; ha Michel-Pipi pe ar farcer breton/a-bezh - Wikimammenn\nFanch-Cos, pe Perac hac Abalamour ; ha Michel-Pipi pe ar farcer breton/a-bezh\nA. Ledan, 1837\nPERAC HAC ABALAMOUR ;\nAR FARCER BRETON.\nE ty LÉDAN, Imprimer-Librer. — 1837.\nCetu amâ c’hoas ul Levric pehini marteze, a ello plijout d’êc'h, dre ma ranferm meur a dra agreabl da c’houzout.\nBeza e zeus, evit güir, levriou gallec, e pere e zeo ranfermet an traou-ma oll ; mes evit o c’hompren e zeo ret gouzout ar gallec : da c’hortos se, ec’h ellot bepret desqi ar pez so ranfermet en emâ, e Simon a Vontroulez, e Belladegou tud divar ar Meaz, e Guizieguez ar Pautr Côs Richard, er C’honferançou Curius, etc. Rac, evel a leverer : da c’hortos caout boutou un den maro, e renqer bale diarc’hen. Felvezout a ra din lavaret penos e tleer bepret profita hac orni ar speret demeus al levriou mâd a so scrifet e brezonec, da zeport ma vezo disqet ar gallec ; rac certen mad eo en em angravo dounnoc’h er speret, hac e vezo calz muioc’h a blijadur o lenn ar pez a gomprener, eguet o lenn ar pez na gomprener qet.\nDre ma zeo an descadurez un ezom, ma zeo ar studi un dever, e vez mezus nonpas ellout en em renta cont demeus ar remercou simpla a sco bemdez hon daoulagad : a hend all, ha na gaver qet er memes amzer er studi plijadur ha profit ?\nYaouanc ha côs e qestioner, hac e c’houlenner alies Perac ? Rac-se eta, evit ho contanti, hon eus sònjet ober al Levric-mâ, evit ellout amusi ur momentic benac al Lenner.\nTENNET EUS A STAT AL LOAR, HAC EN GENERAL EUS A VEUR A DRA ALL.\nCundu an den hac an anevalet a zalc’h calz eus a chenchamanchou an ear en e stat a starderez, a c’hlebor a demps an ear, etc.\nPa dosta an amzer fall, ar rem, ar gouliou ancien, ar c’herniel treid a neveza ar boaniou.\nAl lapousset dour en em sav var o fattou, a sco o diou-esqel, a bouls criadennou hac a seblant eu em rejouissa ; ar güenniliet a nich izel bras ; ar c’hegui a gân diouc’h an nos da heuriou digustum. An dubeet a sao prim en ear.\nAn deillou melchen en em eüna ; an ascolen a stribill ouz un treust, en em stard hac eu em serr, lostou ar c’hivni goez en em dro calz.\nTraou hep buez.\nAn trous a bell a glêver güelloc’h ; ar glebor ha calz a draou ; c’hoesidiguez ar c’hoad ; ar c’hoes crénvoc’h eus-an teil, an tân languissant en oaled ; ar moguet na bign qet eon, an husuil o coeza diouz ar chiminal.\nPRONOSTICOU EUS AN EOL.\nSin a amzer gaer.\nPa zeo sclêr ha luguernus an eol pa zav ; p’en em disqeuz en eul liou aour ha rus, pa gousq en un eê pur.\nSin a c’hlao, pa zisparis ar gouabrennou goude ar sav eol.\nSin a arneu, pa zeo encernet an eol, gant ur c’helc’h guenn, pa zeo an ear brumet ; var vor, tempest ha corventen.\nMa tigor zæziou an eol ar gounabrennou, en eur formi mercou hir en ea.\nTENNET EUS A INSPECTION AL LOAR.\nAn amzer a gommanç gant al loar a so constant avoalc’h epad ul loden eus e zro.\nMar deo neat e c’herniel ar bevare dervez, ec’h eller esperi amzer gaer epad pêvar dervez a roc ar c’hann, hac avichou epad tout ar mis ; mar deo rus ar c’herniel pe encernet eus a ur rus blêm, ec’h eller lavaret e vezo avel pe corventen ; mar dint blêm ha rontic, ec’h eller sònjal en glao.\nDisg al loar sclêr a annonç un amzer gaer ; rus, avel ; tarchet, glao bras, tempest.\nAn aveliou a êru el loariou nevez hac er c’hannou a annonç ur chenchamant amzer.\nPa baris al loar brassoc’h eguet an ordinal, pa baris oval, pâl, goloet eus a ur voel tenval, hac encernet demeus a ur c’helc’h, qemgntse a so sinou a c’hlao.\nAr bempet dervez eus al loar a so sujettoc’h d’an tempestou, herves remercou ar vartolodet.\nAl loar o veza bet cuzet gant counabrennou, mar c’hoez ar bêvare devez avel Su, an amzer a vezo fall epad oll padelez al loar.\nPronosticou var ar yenien.\nSin a yenien eo :\nPa zeo vif tan an oaled ; pa en em anflam buan ar c’heuneud, hac en em dua en glaou.\nPa zeo nombrus ar stered, brillant ha boujus,\nPa en em dastum al lapousset en bandennou, ha pa dostaont d’an ties.\nPa zeo sec’h ha ridet an daouarn.\nPa zeo divezat ar c’hoez-deillou.\nPronosticou var an avel.\nSin a avel eo :\nPa veler un niver bras a stered o coeza.\nPa zeo rus an eol pa ya da gousqet, pa za ar gouabrennou buan.\nPa zeo guenn an eol en eur sevel.\nPronosticou evit ar glao.\nAr glao a c’hlebor an douar hac a sqign ar frescadurez hac ar frouesidiguez ; carga a ra an ear a vorennou teo, a denn ar plant dezo, dre o deillou ha dre o c’hroc’hen. N’en deo nemet dre se en em vev ar plant eus ar vroyou sec’h ha sablonus.\nTleout a rer sellet evel sinou a c’hlao :\n1 Ar gounabrennou bras, du, gris, spaçus er memes tra, pe dastumet evel meneziou pe reyer berniet.\n2 Ur gounabrennic gris foncet pehini en em disqeus en un tol en abardaeziou an hân, var un oabr sclêr.\n3. Ar gounabrennou en em dastum d’ar c’hostez control d’an aveliou Su ha Cornauc pe a so poulset dre aveliou control, evel ma-zeo casi oll aveliou arneuec.\nAr gounabrennou a encern ar meneziou pe en em drein en dro dezo ouz en em sevel varzu o lein.\nAr gounabrennou o tont diouz ar Su, hac ar re pere, opposet d’an eol, a bresant liouyou ar ganeveden.\nLavaret a rêr peurvuia :\nDeiz gouel Sant Medard, pa ra glao,\nE ra daou-uguent deiz atao ;\nHa deiz Sant Gerves, glao pa ve\nE pad daou-uguent deiz goude.\nPronosticou tennet eus ar ganeveden.\nAr ganeveden diouz ar mintin (e cornauc) a verc glao.\nCaneveden diouc’h ar mintin,\nA so devez ar pelerin.\nAr ganeveden livet caer ha doubl, sin glao.\nAr ganeveden a baris meur a vech bemdez, sin glao abondant ha cuntinuel.\nAr ganeveden goude ur sec’hor vras, sin glao abondant.\nCounabrennou disposet en curunennou, hac alies livet a liouyou ar ganeveden, endro d’an eol ha d’al loar, dreist oll pa sav an astrou-se, a so sinou glao abondant.\nPronosticou evit ar sêsoniou.\nNevez-amzer glaoec : calz a foen, nebeut a hed.\nNevez-amzer yen : eost divezat.\nNevez-amzer tom : frouez prénvedec.\nNevez-amzer sec’h : hân humid.\nGouân humid : nevez-amzer humid.\nHân humid : discar-amzer sclêr.\nDiscar-amzer sclêr : nevez-amzer humid.\nAdtapet diwar « https://br.wikisource.org/w/index.php?title=Fanch-Cos,_pe_Perac_hac_Abalamour_;_ha_Michel-Pipi_pe_ar_farcer_breton/a-bezh&oldid=146888 »\nKemmoù diwezhañ degaset d'ar bajenn-mañ d'an 11 Du 2018, da 20:17.


KDSK, Centre de Ressources Culturelles CeltiquesThesaurus : Savadur ofisiel\nArzoù-Kaer - Diduamant - Sport > Savouriezh > Savadur ar vuhez foran > Savadur ofisiel\n[Foto] Savadur "Banque de France", 25 straed La Visitation e Roazhon. / [Disanv] (Luc'hskeudennet gant). - - KDSK_SAE_Lodad01B0195_P.jpg\n[Foto] Savadur "Banque de France", 25 straed La Visitation e Roazhon. / [Disanv] (Luc'hskeudennet gant). - - KDSK_SAE_Lodad01B0109_P.jpg\n[Foto] Savadur "Banque de France", 25 straed La Visitation e Roazhon. / [Disanv] (Luc'hskeudennet gant). - - KDSK_SAE_Lodad01B0105_P.jpg


(Adkaset eus Serbek)\nAr serbeg zo ur yezh slavek a gomzer e Serbia ha lod eus ar broioù nes. Ur yezh ofisiel eo e Serbia, kenkoulz hag Montenegro ha Bosnia ha Herzegovina ma kaver kalzik a serbegerien ivez. Ur yezh rannvroel anavezet gant al lezenn eo ivez e Makedonia, Roumania ha Kroatia. Komzet e vez gant war-dro 12 milion a dud en holl.\nAdtapet diwar « https://br.wikipedia.org/w/index.php?title=Serbeg&oldid=1888070 »\nDernière modification le 15 Du 2020, à 19:16\nKemmoù diwezhañ degaset d'ar bajenn-mañ d'an 15 Du 2020, da 19:16.


holl - Wikeriadur\nGwelet ivez : holl-\nwar-lerc'h ar ger-mell:\nan holl, da lavarout an holl dud\nwar-lerc'h ar ger-mell,\nan holl, implijet dirak un anv-kadarn\nan holl dud, an holl draoù\nhep ar ger-mell, war-lerc'h un anv-kadarn\nan dud holl — (GBDT, p. 148.)\n— [...]. Mar gellit ober an traou-ze holl, evel a lavaran d'eoc'h, eme ar maout aour, ne deuot ket da greski hor bandenn. [...]. — (G. MILIN, Gwechall-goz e oa..., Kemper, 1924, p. 52.)\nLeun e oa [an iliz] a dud; met tud varv e oant holl ... — (Fañch an Uhel, Kontadennoù ar Bobl/1, Al Liamm, 1984, p. 286.)\nAbalamour da se e voe aes a-walc'h deomp holl tec'het diouzh Kergidu en ur vont a-dreuz dre ar parkeier, hag oc'h en em guzhat a-hed ar c'hleuzioù. — (Lan Inizan, Emgann Kergidu 1, Brest, 1877, eil emb. Al Liamm 1977, p. 212.)\nBodet en-dro d'an oaled, ur pikol keuneudenn o teviñ er siminal, holl e selaouont rimadelloù, sorbiennoù, istorioù Yann-gozh. — (Brogarour, Onenn, 1936, p. 59.)\nC'hoazh e tiskouezas dezhañ kalz a draoù kaer pe gaeroc'h holl. — (Fañch an Uhel, Kontadennoù ar Bobl/3, Al Liamm, 1988, p. 12.)\nwar-lerc'h ar perc'hennañ\n— Doue hag ar Verc'hez a ziouallo ac'hanot, Ian, her c'hredi a ran; mez red e vezo d'id ive lakaat da oll-skiant da c'hoari. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 113.)\nKement-se a zihune ar santimañchoù natural eus e galon vat hag eus e holl deneridigezh. — (Glaoda Marigo, Buez ar Sænt gant reflexionou spirituel, Kemper, 1837, p. 515.)\nPeurvuiañ er gwin a lazh muioc’h a dud Eget na bare yac’haer gant e holl vrud. Geriadur BG Troude p 802\n... e holl dud. — (Fañch an Uhel, Kontadennoù ar Bobl/3, Al Liamm, 1988, p. 175.)\n... teuzet eo e holl vadoù etre e zaouarn. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 216.)\n— « [...] ! Krediñ a ra deomp en deus kollet e holl skiant vat gant an traoù spontus en deus gwelet. » — (Jakez Riou, An Ti Satanazet, Skridoù Breizh, 1944, p. 124.)\nhe holl, hec'h holl\nMes ar voereb ne selaoue mui, ne gleve mui, kollet ma oa ganti he holl anaoudegezh. — (Jakez Riou, An Ti Satanazet, Skridoù Breizh, 1944, p. 30.)\nAn hini en dije gwelet Mari d’ar mare-se en dije kredet moarvat e oa kollet ganti he holl skiant vat, kollet he zamm buhez. — (Jakez Riou, An Ti Satanazet, Skridoù Breizh, 1944, p. 53.)\nNann, siwazh ! al loened ne gomzont mui evel diagent. Kollet eo ganto, e feson, o holl zeskadurezh. — (Jakez Riou, An Ti Satanazet, Skridoù Breizh, 1944, p. 9.)\nJob ha Lom en em gave gwall-nec’het, abalamour ma chome dihun ar voereb, en desped d’o holl bolontez vat da glask lakaat anezhi da gousket. — (Jakez Riou, An Ti Satanazet, Skridoù Breizh, 1944, p. 45.)\nhep ar ger-mell\nHoll dud an ti, holl loened ar vro, holl vugale ar barrez.\nHoll dud ma zi zo kontant da vonet da destoù, SBI 2/252\nKinniget eo, da gentan, da holl labourerien ha micherourien Breiz-Izel... d'am holl gerent PIPI GONTO 1902/V\nMa ne oa ket aet holl barrez Lotei da Garreg-al-Louarn, e oa aet di evelato kalz a dud eus Lotei : [...]. — (Jakez Riou, An Ti Satanazet, Skridoù Breizh, 1944, p. 80.)\nD'ar sul, eil a viz here (holl Lanneverniz a zalc'has soñj mat eus an deiz-se), e pakas Nikolaz e hanterkantvet bloavezh. — (Jakez Konan, Lannevern e kañv ha danevelloù all, Al Liamm, 1980, p. 15.)\nen holl d'an holl\nNa rit ket d'ar re all gwasoc'h evid deoc'h hoc'h-unan, peogwir omp oll kig-ha-gwad. — (Jules Gros, Le trésor du breton parlé Troisième Partie, 1974, p. 314.)\nUr wech e oa,\nUr wech e vo,\nE veze roet roll\nd'an oll gaoziou\nUr wech e oa ur paotr bihan\nen ur park braz,\nMa n'eo ket deut er-maez\nema eno c'hoaz. — (Jules Gros, Le trésor du breton parlé Troisième Partie, 1974, p. 384.)\nE penn kentañ ur frazenn, dirak ar verb displeget:\nAr wreg, ar vatezh, ar mevel, holl e teredjont eus hen klevet, [...]. — (Fañch an Uhel, Kontadennoù ar Bobl/3, Al Liamm, 1988, p. 205.)\n...holl o devoa klodadoù re vihan, hag e tiskouezent bezañ eürus — (Fañch an Uhel, Kontadennoù ar Bobl/1, Al Liamm, 1984, p. 275.)\nHoll e oant deut dre ma vijent galvet dre o anv. — (Fañch an Uhel, Kontadennoù ar Bobl/1, Al Liamm, 1984, p. 142.)\nImplijoù all: adverb war-lerc'h un anv-gwan:\nkouezhet e oant holl.\nYec'hed deomp holl, Hemañ zo 'vont da goll!\nyr holl blant\nAn holl vugale\nAdtapet diwar « https://br.wiktionary.org/w/index.php?title=holl&oldid=300074 »\nDernière modification le 21 Mez 2020, à 07:46\nKemmoù diwezhañ degaset d'ar bajenn-mañ d'an 21 Mez 2020, da 07:46.


Kurded - Breizh ha liesseurted\nPobl ar Gurded - A-c'haol war veur a stad\n35 milion a Gurded a zo bremañ, liammet gant un hevelep sevenadur met dispartiet etre peder Stad: Tukia, Irak, Iran ha Siria. Daou vilion anezho o deus ranket divroañ hag en em santont divroet e-touez an diaspora kurd. Ar c'hoant da gaout ur stad dezho o-unan a zo bet kreñv dalc'hmat er C'hurdistan hag ar c'hoant zo manet daoust d'ar moustrerezh.\nAr Gurded a gomz kurdeg, dezhañ meur a rannyezh. Ar c'hurdeg a zo ur yezh indezeuropek eus ar skourr iranek. Hag ar Gurded o deus ur sevenadur hag un istor boutin dezho holl.\nN'eus nemet Kurdistan Iraq hag he deus ur statud a emrenerezh. E lec'h all ne vez ket doujet d'o gwirioù hag e vezont moustret.\nAr Gurded a zo eus skourr iranian kerentiad bras ar pobloù indezeuropek. An amzervezh kurd a grog e 612 a-raok J.K., hag eo ar vMeded a ziazez ur rouantelezh, en Asiria, en Iran hag en Anatolia. Echuiñ a raio ren ar Veded war-dro kreiz ar VIvet kantved a-raok J.K., met o relijion hag o sevenadur a vo trec'h en Iran betek marevezh Aleksandr Veur. Ne ouzer ket kalz tra diwar-benn an amzer-se.\nAr Gurded, goude bezañ en em zifennet start a-enep d'an alouberien arab ha muzulman, a zo troet a-du gant an islam a-benn ar fin, met hep bezañ arabekaet. Padet en deus ar stourm e-pad ur c'hantved pe dost.\nPa oa gwanaet galloud ar galifed e oa ar Gurded dija e penn a-raok war dachenn an arzoù, an istor hag ar brederouriezh, hag adalek kreiz an IXvet kantved ez int deuet da vezañ kreñv ivez war an dachenn bolitikel. Met kemmet eo bet red an istor gant aloubadegoù niverus pobladoù o tont eus stepennoù Azia Greiz. Goude-se, en XIIIvet kantved, eo tro an aloubadegoù turk ha mongol.\nEn eil lodenn ar XVvet kantved e teuio ar vro da vezañ emren hag unan, liammet gant ar yezh, ar sevenadur met rannet e meur a briñselezh. Hogen, emskiant eo an dud ez int ul lodenn eus un hevelep bro, dreist-holl e-touez an dud desket.\nE-penn kentañ ar XVIvet kantved e teu bro ar Gurded da vezañ pennabeg da gevezerezhioù etre an impalaeriezh otoman hag an hini bersat. Ar Gurded a wel o devo da zibab deiz pe zeiz etre bezañ staget ouzh Persia pe asantiñ da vezañ renet gant ar sultan otoman ha kaout un emrenerezh frank. Kemer a ra ar renerien an dibab diwezhañ-mañ. Kement-mañ a zegaso peoc'h er C'hurdistan e-pad tri c'hant vloaz.\nDisrann a oa etre ar Gurded da vare an Eil Brezel Bed, hep rener hag hep raktres evit an dazont. E 1915 o doa rakdivizet an emglevioù gall ha saoz, anvet Sykes-Picot, dispenn ar vro.\nAn disrann a zo aet war washaat goude ma voe koll an impalaeriezh otoman a-enep d'ar Gevredidi e 1918. Ne voe ket kaset da benn hervez Feur-emglev etrebroadel Sevres e 1920, ar c'hinnig krouiñ, war ul lodenn eus ar C'hurdistan, ur Stad kurd. D'ar 24 a viz Gouere 1923 e voe sinet ur feur-emglev all e Lausanne hag a stage al lodenn vrasañ eus ar C'hurdistan ouzh ar stad turk nevez. A-raok se e oa bet roet da Siria gant Bro-C'hall div rannvro gurd. E-pad an amzer-se e oa peuzdistag koulz lavarout Kurdistan bro Iran diouzh ar galloud kreiz persek. Chom a rae da ziskoulmañ kudenn rannvro gurd Mosoul, pinvidik-mor abalamour d'an tireoul.\nSetu penaos, e dibenn 1925, bro ar Gurded, anavezet evel Kurdistan abaoe an XIIvet kantved, a voe rannet etre peder stad : Turkia, Iran, Irak, Siria. Hag evit ar wech kentañ en hec'h istor hir, n'he oa ket mui emren war an dachenn sevenadurel.\nGwazh eo bet ar Gurded eus an douaroniezh, eus an istor met moarvat ivez eus an diouer a boell a-berzh o renerien. Ar bobl gurd eo an hini he deus, moarvat, gouzañvet ar muiañ pa oa bet adveret kartenn ar Reter-Nesañ.\nTammoù tennet eus prezegenn Kendal Nezan, prezidant Skol-Uhel ar Gurded e Pariz.\nKalz a emgannoù a zo bet an eil war-lerc'h egile e-pad ar c'hantved diwezhañ : emsavidigezhioù ar bloavezhioù 30, ur republik Kurdistan na badas ket e 1946, an distabilded irakian er bloavezhioù 60, taolioù-stad, ar brezel Irak-Iran er bloavezhioù 80. Stad irakian Saddam Husein a c'hoantaas skarzhañ ur wech da vat kudenn ar Gurded : 90% eus ar c'hêriadennoù a zo bet distrujet, 1,5 milion a Gurded a zo bet bac'het, implijet ez eus bet armoù kimiek e Halabja, gêr verzherez ar C'hurdistan. Daou vilion a Gurded a gav repu er C'hurdistan emren dindan gwarez Aozadur ar Broadoù Unanet.\nUn hent all a zo bet evit Kurded Turkia. Ne oa ket bet klevet komz eus stourm broadel ar Gurded a-raok krouidigezh ar PKK, Strollad labourerien Abdullah Öcalan e 1978. Ar stourm gant armoù krog e 1984 a gendalc'ho betek ar bloavezhioù 1990, ha goude a-enep ar Bershmergaed irakian e 1992-1993. Pa voe harzet Öcalan e 1999 e klaskas ar strollad kaout un diskoulm politikel e Turkia demokratel. N'eo ket deuet da vat evit poent, ha toullbac'het e vez c'hoazh alies, tidek, kalz a Gurded zoken ma vezont dilennet. Divodet e vez strolladoù, rebourserezh hollek, harzet ha divroet e vezont, zoken war dachenn Europa, drouklazhadeg evel ar pezh a zo c'hoarvezet gant teir emsaverez e kreiz Pariz e miz Genver 2013. Setu fedoù hag a ziskouez n'eo ket diskoulmet kudenn ar Gurded, pell ac'hane.\nEn Iran, eo bet disklêriet ar brezel aenep d'ar Gurded gant an Ayatollah Khomeiny e 1979. Pennoù kurd PDK an Iran a zo bet drouklazhet. Ur c'hendiviz, a reer yaus anezhañ, a zo bet adlañset goude-se, met en Iran eo e chom ar gwashañ stad ar Gurded.\nDaoust hag e teuio Kurdistan Siria, a reer Kurdistan ar C’hornôg anezhañ (e kurdeg : Kurdistana Rojava) gant daou pe dri milion a Gurded (marteze muioc'h, marteze nebeutoc'h) ur gwirvoud douarel, politikel hag ekonomikel? Evel Kurdistan ar Reter deuet da vezañ ur rannvro gevredet eus ar C'hurdistan irakat, stabil war an dachenn ekonomikel ha politikel. Met heuliadoù all a zo d'an diemglevioù e Siria. Evit poent n’o deus ket ul lodenn eus ar Gurded ar vroadelezh sirian, hag ez int neuze «dibaper».\nKomz a ra ar Gurded rannyezhoù kar an eil d'eben: sorani Kurdistan ar Su hag ar Reter, kurmandji e Turkia, Siria, Iraq hag Iran, zazaki e Kurdistan an norzh, ha rannyezhoù all vez komzet er C'hurdistan, lori, laki, gorani, h.a. Abalamour da zisrann ar C'hurdistan e meur a stad e vez skrivet ar c'hurdeg e tri stumm disheñvel : latin, kirillek hag arabek. An darn vrasañ eus ar Gurded a zo Sunited (80%), met chom a ra c'hoazh kredennoù all, an aleviezh, ar yezidiezh, ar zoroastriezh, ar gristeniezh, ar yuzeviezh (en Israel) hag evit un toulladig diouto a zo chiited.\nYilmaz Güney eo ar brudetañ sevener Kurd, fimet en deus Turkia ar bloavezhioù 60 ha diskouezet Kurded hep morse envel anezho, abalamour d'ar c'hontrollerezh. Ur sinema a ziforc'h eo a lak war wel merc'hed ha metoù sokial lezet a-gostez.\nYol, Le troupeau, Elégie,Espoir a zo pennoberennoù.\nAn emdroadur war dachenn rannvroelerezh kudenn ar Gurded ha krouidigezh un diaspora kurd a seblant bezañ diazez nevez skeudenn arzel ar Gurded.\nPemp film bras a ziskouez kement-se : Beko gant Nizamettin Ariç, Kurd a Durkia, Un temps pour l'ivresse des chevaux gant ar c'hurd iranian Bahman Ghobbadi, Tableau noir gant an Iranianez Samira Makhmalbaf, Vive la mariée... ha Passeurs de rêves gant Hiner Saleem.\nMenegomp ivez ar C'hurd Sirian Mano Khalil hag e-touez tud donezonet hag anavezet bremañ ar C'hurd eus Turkia Kazim Öz.\nAozet e vez gant an diaspora Kurd ur festival a-bouez: hini ar filmoù kurd e Londrez.\nNotennoù filmoù hervez Hamit Bozarslan - 2003\nLevrlennadurezh kurd :\n2013 - Histoire de la Turquie : De l'empire à nos jours Editions Tallandier\n2011 - Sociologie politique du Moyen-Orient - La Découverte\n2009 - Conflit kurde. Le brasier oublié du Moyen-Orient - Autrement\n2008 – Une histoire de la violence au Moyen-Orient - La Découverte\nGérard Chaliand, Anthologie de la poésie populaire kurde, L'Aube, 1997\nChris Kutschera (dir.), Le Livre noir de Saddam Hussein, Oh ! embannadurioù, 2005\nAmitiés Kurdes de Bretagne embannet gant Karapinar, skeudennoù gant Gaël Le Ny\nKêr c'henidik kalz a repuidi kurd e Roazhon eo Karapinar\nGwirioù skeudennoù : François Legeait - francoislegeait.blogspot.com\nUr strollad rapperien kurdat o talañ ouzh gwask an ezhec’h war ar gevredigezh.\nRégis Blanchard / Françoise Bouard\nTonkadur disheñvel Rodi ha Deniz, ur paotr yaouank hag ur plac'h yaouank kurd, o deus ranket, e fin o bugaleaj, harluiñ, ha kuitaat o c'hêriadenn digenvez er menezioù evit mont da Istanbul.\nUn enklask war ar eztroc'h, un dra druezus ledet-meurbet er C'hurdistan. Eztroc'het eo bet Gule. Shiler hi n'eo ket bet. Met an div en em c'houlenn perak, en ur vro hag a lavar bezañ modern, ez eus c'hoazh seurt doareoù. Un troc'had hent gant (...)\nLet me finish my last dance before you kill me\nMuioc’h a Gurdiz yaouank a zo bet lazhet gant ar beshmergaed da goulz an « Nevez-Amzer » kurdat evit n’ez eus bet en Irak.\nLeyla Zana, l'espoir d'un peuple\nLeyla Zana eo ar Gurdez kentañ dilennet da gannadez e parlamant Turkia. Deiz ar gadoridigezh he deus graet ur brezegenn diwar ar genvreuriezh etre Turked ha Kurded e kurdeg, yezh difennet. E 1994 eo bet kondaonet gant kannaded all d'ar (...)\nUr film diwar-benn harz-debriñ 1991 e Sulaimaniyah, e Kurdistan Iraq, sevenet da-geñver stal-labour Doku7 dindan renerezh skipailh Alterdoc.\nPenaos bevañ er gevredigezh kurdat « nevez » pa ‘z eer war goshaat ?\nWar aod Sangatte e tremen an eil deiz war-lerc’h egile. An dud avat a chom da c’hortoz, war ribl ur vuhez all.\nEn Istanbul adalek diskaramzer ar bloavezh 2000 betek nevezamzer 2001 ez eus bet prizonidi bolitikel oc'h ober un harz debriñ kalet a-enep ar c'helloù digenveziñ. Mont a reomp da heul ar baotred hag ar merc'hed kalonek-se a stourm bemdez evit ma (...)\nPehini eo priz ar frankiz, e Kurdistan Irak, d’ur vaouez bet gwallgaset pa oa bugel ?


Abrege eus an Aviel/Chapistr 37 - Wikimammenn\nAbrege eus an Aviel/Chapistr 37\n◄ Evit Meurs ar Pantecost Evit Gouel an Dreindet santel Evit Gouel ar Sacramant ►\nEvit Gouel an Drindet Santel.\nJEsus goude e Resurrection, hac abars ma pignas en Eê, a lavaras d’e Zisquibien : iit dre ar bed-oll, instruit ar bobl, ha badezet-èn en hano an Tad, hac ar Map, hac ar Speret-Santel.\nSant Vaze, Ch. 28.\nMeditation voar Myster an Drindet santel.\n1 P. Ar pez a dleomp da gridi eus ar Myster adorabl-mâ.\n2 P. An obligation hon eus da songeal alies er vadelez hac er garante o deus evidomp an tri Ferson eus an Drindet, ha da zisquez dezo hon anaoudeguez-vad.\nJesus-Christ a bropos deomp en Aviel-mâ ar c’henta hac ar principala eus a Vysteriou hon Religion, da ouzout eo, Myster an Drindet santel, e pehini e credomp hac e adoromp un Doue hepquen e tri Ferson, Tad, Map, ha Speret-Santel.\nConsiderit penaus ar feiz hon oblich da gridi ez int Doue o zri, mæs ar memes Doue.\nBeza ez int tri Ferson distinguet etrezo ; personaich an Tad ne de quet personaich ar Map ; personaich ar Map ne d’e quet personaich ar Speret-Santel, mæs n’o deus o zri nemet ur memes Divinite, ur memes speret, ur memes bolante.\nAn Tad a so a bep eternite, ar Map a so a bep eternite, ar Speret-Santel a so a bep eternite, ha cousgoude ne dint quet tri eternel, mæs unan eternel.\nO zri o deus crouet ar bed-oll : o zri int Mæstr voar quement tra so, ha cousgoude ne dint quet tri C’houer na tri Mæstr : mæs ur c’hrouer hepquen hac ur mæstr, evel ne dint nemet un Doue.\nO zri o deus ur memes gallout, ur memes puissanç, ur memes gloar, ur memes majeste.\nO zri ez int infinimant puissant, infinimant santel, infinimant parfet : ha pebhini anezo a so quer parfet evel o zri assambles. Cetu aze ar pez a zesq deomp ar feiz.\nEnoromp, meulomp hac adoromp ur Myster quer bras, pehini a ra hac a raï da virviquen ar sujet, eus a admiration hac eus a eürusdet ar Saent hac an Elez en Eê.\nVa Salver ha va Doue, petra n’hoc’h eus-hu quet grêt, petra n’hoc’h eus-hu quet souffret evit va silvidiguez ? peguer just eo din-me souffr un dra benac dre garantez evidoc’h !\nSperet-Glân, peguement a inspirationou santel, peguement a c’hraçou hoc’h eus-hu roet din hac a roït bemdez evit va zenna davedoc’h ha va c’hundui d’an Eê ! Gant pebes anaoudeguez-vad ne dleàn-me quet receo ho tonæsonou, ha gant pebes ferveur ne dleàn-me quet heulia ar santimanchou mad a inspirit din !\nO va Doue, pa rit din ar c’hras da anaout va obligationou, roït din ive nerz ha courach d’en em acquita ervad anezo.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_37&oldid=95037 »\nKemmoù diwezhañ degaset d'ar bajenn-mañ d'an 9 Du 2016, da 15:52.


Buhez ar Sent/1913/Alar - Wikimammenn\nBuhez ar Sent/1913/Alar\n(Gouel ar zant-ma a errue d'ann deiz kenta euz ar miz)\nAlar a ioa ganet e Chalelak, diou leo dioc’h Limoj, a dud pinvidik hag a zoujans Doue. Ar re-ma ne espernjont netra evit he gelenn ervad, hag o veza m’en doa eunn dorn skanv hag eur spered ijinuz, e kaschont anezhan da zeski he vicher da di eunn orfebrer hag a ioa he hano Abbon. Ne oue ket pell eno na deuaz da veza ken habil hag he vestr pe habiloc’h zoken. Mes n’oa ket a foug ennhan gant ann dra-ze. Er c’hountrol eo : ato e veze humbl ha modest, ha setu perak oa karet gant ann holl.\nN’oa ket pell m'edo er palez pa reaz he zonj da ren eur vuez santeloc’h c’hoaz. P’oa erruet, e veze guisket brao, hag e touge avechou dillad seiz ha dillad alaouret zoken ; mes hiviziken ne zougaz mui nemed dillad groz ha dister. Kement tra a briz en devoa a roaz d’ar beorien, ha bemdez e vage eur maread euz ar re-ma. Ho zervicha a rea he-unan ouz taol, ha ne zebre nemed ar pez a jome euz ho dilerc’h. Ar beorien o deveze diganthan guin ha kig ; mes hen a rea ato vijil ha ne eve nemed dour ; aliez zoken e iune daou pe dri devez dioc’htu.\nGoude maro ar roue Kloter, Dagobert, he vab, en devoue ive eunn istim vraz evit ar Zant. D’ar mare-ze, eur vandenn Vretouned a zaillaz var douar Frans enn eur ober skrab var gement tra a c’hellent da baka. Ann dra-ma a lakeaz Dagobert da egari, ha setu hen ha digas sant Alar da lavaret da zant Judikael, a ioa neuze roue e Breiz, e raje brezel d’ezhan ma ne raparje ket ar gaou o doa great he zujidi. Sant Alar ha sant Judikael n’o devoue ket a boan oc’h en em glevet. Roue Breiz a ziskleriaz dioc’h-tu e raparje ann drouk a ioa bet great var douar Frans, petra bennag n'oa ket kaoz d’ann drouk-se ; rak great oa bet heb gouzout dare d’ezhan. Mont a reaz he-unan da gaout Dagobert asamblez gant sant Alar, ha bennoz Doue d’ar zant-mar ne oue ket a vrezel etre ann daou roue.\nSant Alar a ioa leshanvet gant ann holl Manac'h ar palez, hag e guirionez he vuez a ioa henvel e peb hent oc’h hini eur manac’h. Epad ma laboure var he vicher, e veze ato eul levr digor dirazhan ; bemdez e tremene eur pennad mad a amzer o lenn ar Skritur sakr ; erfin, bemdez ive ha bemnoz e kane meuleudiou ann Aotrou Doue asambles gant he vevellien evel ma vez great er c’houenchou. N’e ket souez eta ma oue goulennet da eskop e kear Noion, goude maro ar roue Dagobert, petra bennag n’oa ket zoken den a iliz.\nAnn orfebrer santel-ma a reaz diou gador pe zaou dron aour gant ann danvez a ioa roet d’ezhan evit ober unan. Nag a vicherourien a zo hirio hag a zalc'h gantho lod euz ann danvez a roer d'ezho evit ober eunn tamm labour bennag ! Nag a re all a laka enn ho godell lod euz ann arc’hant a roer d’ezho pa vezont karget da brena ann danvez ho-unan, hag a bren neuze danvez disteroc’h pe guelloc’h marc’had eged ann hini o doa urs da brena ! Nag a re all c’hoaz a laka danvez fall e plas danvez mad, hag a ra goulskoude paea al labour evel pa ve great gant danvez mad ! Taolit evez ouz kement-se, micherourien ; ann dra-ze a zo laerez, hag al laeroun ne d-aint ket d’ar baradoz.\nAdtapet diwar « https://br.wikisource.org/w/index.php?title=Buhez_ar_Sent/1913/Alar&oldid=33943 »\nKemmoù diwezhañ degaset d'ar bajenn-mañ d'an 3 Meu 2012, da 16:45.


Pajenn:Le Gonidec - Bibl Santel pe Levr ar Skritur Sakr, eil levr.djvu/17 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/17\n2. Ha chétu pétrâ a c’hoarvézô : Ével eul labous a dec’h, hag ével labousédigou a nîch er-méaz eûz hô neiz, ével-sé é vézô merc’hed Moab pa dreûzin̄t ann Arnon.\n3. En em guzul, en em stroll, kémer da grésteiz eur skeûd kenn du hag ann nôz ; kûz ar ré a dec’h, ha na ziskuḻ két ar ré a gildrô.\n4. Va zec’herien a choumô gan-éz : Moab, béz da zigémer d’ézhô a zirâg hô heskiner ; râg ar poultr en deûz kavet hé zivez, ar fallagr a zô éat-da-nétra ; néb a vac’hé ann douar a zô diaézet.\n5. Eunn trôn a vézô aozet enn drugarez, hag hén̄ a azézô war-n-ézhan̄ er wirionez é telt David, évit barna ha klaskout ar varn, ha rei da bép-hini ar péz a zô reiz.\n6. Balc’hder Moab hon eûz klevet ; balc’h-meûrbed eo ; hé valc’hder, hé rogoni, hé frouden a zô brasoc’h égéd hé ners.\n7. Râk-sé é iudô Moab out Moab ; ann holl a iudô : d’ar ré a laka hô fisian̄s enn hô muriou brikennou, rôit da anaout hô gouliou.\n8. Râk faboursiou Hesébon a zô didûd, hag aotrounez ar brôadou hô deûz gwastet gwinien Sabama ; hé skourrou a zô en em astennet bété Jazer ; kildrôet hô deuz enn distrô ; hag ar ré eûz hé greskou a zô choumet hô deûz treûzet ar môr.\n9. Râk-sé é lén̄vinn hag é wélinn gan̄t Jazer gwinien Sabama ; da zoura a rinn, Hesébon, hag Eléalé, gan̄t va daérou, ô véza ma in̄t en em daolet gan̄d eur garm brâz war da winiennou ha war da barkou éd.\n10. Na vézô gwélet mui a lévénez nag a dridérez er mésiou frouézuz, na vézô klevet mui a jolori er gwiniennou ; ar ré a oa boazet da waska ar gwîn, n’her gwaskin̄t mui ; lakaad a rinn da dével mouéz ar waskerien.\n11. Rak-sé va c’hôv a zonô diwar-benn Moab ével eunn délen, ha va bouzellou diwar-benn hé mûr brikennou.\n12. Ha chétu pétrâ a c’hoarvézô : Pa vézô skuiz Moab ô véza bét d’hé lec’hiou uc’hel, éz ai enn hé zan̄tuar hé-unan évit pédi, ha na dalvézô két d’ézhan̄.\n13. Hen-nez eo ar gér en deûz lavaret ann Aotrou diwar-benn Moab abarz bréma.\n14. Ha bréma é komz ann Aotrou, ô lavarout : A-benn trî bloaz, é doare bloavésiou ar gôpraérien, é vézô lamet hé c’hloar digan̄t Moab ha digan̄t hé holl bobl péger paot-bennâg eo ; nébeûd a dûd a choumô anézho, ha c’hoaz é vézin̄t gwân.\n1. Béac’h Damas. Chétu Damas né vézô mui eur géar ; hag hî a vézô ével eur bern mein eûz a eunn tî diskaret.\n2. Keriou Aroer a vézô dilézet gan̄d ann tropellou ; hag hî a éc’hoazô énô, ha na vézô dén evid hô châs-kuit ac’hanô.\n3. Ar skoazel a vézô tennet da Éfraim, hag ar rouan̄télez da Zamas ; ha dilerc’h ar Siried a vézô ével gloar bugalé Israel, émé Aotrou ann arméou.\n4. Chétu pétrâ a vézô enn deiz-zé : Gloar Jakob a vézô dislébéret, hag hé gorf lard a zeûi da véza treûd.\n5. Hag hén̄ a vézô hén̄vel oud ann hini a ia da bennaoui é amzer ar médérez, hag a zastum ann tamoézennou-ed gan̄d hé vréac’h ; hén̄vel é vézô oud ann hini a glask tamoézennou-ed é traon̄ien Rafaim.\n6. Ar péz a choumô anézhan̄ a vézô ével eur bôd rézin enn eur winien, hag ével pa gutulieur ann olived, é choum daou pé drî é penn eur skourr, pé pévar pé bemp é penn ar wézen, émé ann Aotrou, Doué Israel.\n7. Enn deiz-zé ann dén a stôuô dirâg hé Grouer, hag hé zaoulagad a zellô out San̄t Israel.\n8. Ha na stouô mui dirâg ann aoteriou en dôa gréat gan̄d hé zaouarn ; ha na zellô mui oud ar c’hoajou hag oud ann templou en dôa savet gan̄d hé viziad.\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/17&oldid=156545 »\nKemmoù diwezhañ degaset d'ar bajenn-mañ d'an 10 Meu 2020, da 17:15.


Pollenariom-Gedour | Ville de Vannes\nUn outil au service de la santé publique Lakat e anv e Kemenn Pollen 7 étapes pour prévenir Les plantes allergisantes\nAr Pollenariomoù-gedourien® zo liorzhoù enne spesadoù allergus tolpet hervez un hentenn skiantel hag evezhiet o follenadur bemdez.\nGete e c’hell an dud allergek doc’h ar bleud-plant hag ar vedisined gouiet e vez taolet pollen get ar spesadoù allergus kentizh ha ma ta ar greunennoù bleud-plant kentañ àr-wel en aer.\nEtre 20 ha 25% ag ar boblañs zo allergek doc’h ar bleud-plant. An allergiezhioù-se a c’hell degas :\ndiaesterioù analiñ (sifern, poan-c’hoûg, paz, astma…)\ndrougoù kroc’hen (skaot, ekzema)\ndistresadur a galite ar vuhez (poan benn, poan é kousket, startoc’h e vez gober traoù ordinal…)\nUn allergiezh diàr ziv a dro da astma bronkezek.\nLakat e anv e Kemenn Pollen


Journal de Renaud Camus, mercredi 25 juillet 2018\ncréée le jeudi 26 juillet 2018, 16 h 55\nmodifiée le jeudi 26 juillet 2018, 17 h 00Plieux, mercredi 25 juillet 2018, minuit. J’ai eu cette après-midi une excellente et longue conversation de travail, très plaisante, avec M. Pohon, ~~~ ~~~~~~~~~~-~~~~~~~~ ~~~~~~~~~ ~~~~ ~~~~~~~~~ ~~~~~ ~~’~~~~~~~. ~~~ ~~~~~~ ~~~ ~~~~ ~~~ ~~~ ~~~~~ pas tirer par ~~~ ~~~~~~~, ~~~~ ~~~~~~~~ ! ~~~ ~~~ ~~~~~~~~ ~~~~~~~~~~~ ~~~~~~~ ~~~’~~~~~ ~~~~ ~~~~~~~~~~ ~~~~~~ ~~~~~, ~~~~ veulent ~~~~~~~~~~~ ~~~~~ ~~~~~, ~~~ ~~~~ ~~~~ ~~~~~ ~~~~~~~ ~~~’~~~ ~~~~~~~~~~ ~~~ faut solliciter indéfiniment, ~~~~~~ ~~~ ~~~~~~~~ ~~~~ ~~~~~~~~~, ~~~ ~~~~~ ~~~ ~~~~~ ~~~~~~~ ~~~~~~ ~~~~~~ ~~~ ~~~~~~~~~~~ ~~~~~~ ~~~’~~~~~~ ~~~~~~~~ ~~~~~ ~~~~~~~~~~ ~~ ~~~~~~ ~~~~~ ~~~~~ ~~~~~ ~~~ cela.\nEntre ~~~~~ longues sorties en ~~~~ ~~~~~~ ~~~ ~~~ ~~~~ ~~~~~~~~~~, ~~. ~~~~~~ ~~~~ ~~~~~ ~~~~~~ ~~~~ ~~~ ~~~~~~~~~ ~~~~ ~~~~~~~, ~~~~~ ~~~~~ ~~~~~~~~~, ~~~ ~~~ ~~~~ ~~~~ ~~ ~~~~ ~~~~~ ~~ ma disposition. Mieux ~~~~~~~, ~~’~~~~ ~~~~ ~~~~ ~~~~ ~~~~~~~~~, ~~~ ~~’~~~~ ~~~~~~~~~~~ ~~~ ~~~~~ ~~’~~~ ~~~~~~~. ~~~ ~~~~~~~ ~~~~ ~~~~~~~~ ~~~~ ~~~ ~~~~~~~~ ~~~ ~~~~~~~~~ ~~~ ~~~~~ ~~~~~ ~~~ Dictionnaire des délicatesses du ~~~~~~~~~ ~~~~~~~~~~~~~, pour ~~~~~~~ ~~~ ~~ ~~, ~~~~~~ ~~~~, une ~~~~~~ demande (~~~~) — ~~~ ~~~ ~~~~~~ ~~~’~~~ ~~~ ~~~~~ ~~~~~~~~~ ~~’~~~~~~~~~~ : ~~~~~ ~~~ ~~~~~~ ~~~~~~~~~~ ~~~ son entourage ont ~~~ ~~~~ ~~~~~ ~~~’~~~~~~ ~~~~~~~~~~~~~ ~~~~~~ ~~~ ~~~~~~ ~~~~~~ ~~~~ ~~~~~~, ~~~ ~~~~~ ~~~ ~~~~ ~~~ ~~~~~~~ ~~~~~ ~~~~~~~ ~~~~~~ ~~~ ~~~~~ ~~~~~ ~~~ ~~~ ~~~~~~ ~~~~~ millième place sur ~~~ ~~~~~~ ~~~~ ~~~~~~~~~~~ ~~~~~~~ ~~’~~~~~~~. ~~’~~~~~~~~, ~~’~~~~ ~~~~~~~~~~~~~. ~~~ ~~~~~~~ ~~ ~~~ ~~~~~ ~~~~~~~~~~ ~~~~~ ~~~~ ~~~~~~~~ ~~~ Tweets, ~~~~~~~~ ~~~~~ ~~~~~~~~~, ~~~~ ~~~~~~~~ ~~ Entre vivre ensemble, il ~~~~~ choisir, ~~~ ~~~~ ~~~~~~~~~~~ ~~~~~~~~~~~~~~ ~~ ~~~~~~~~, ~~~~ ~~~~~ ~~~ ~~~~~ ~~~~ ~~~~~ ~~ ~~~~~ ~~~ ~~~~~~ ~~~~~~, ~~~ ~~~~~~ ~~~~~~~~ ~~~ ~~~~~ aboutir ~~ ~~~ livre, comme dit ~~’~~~~~~. ~~~ ~~~~~~~~~~ ~~~~~ ~~~~~~~~~~~ ~~~~~~~ ~~~~~~~~~ ~~~~~~~~ ~~~ ~~~~~~~~~ ~~~~~~~~~ ~~~~ ~~’~~~ ~~~~~ ~~~ ~~~~~~ ~~~ ~~~~~~~~~~, ~~~~~ ~~~~~~~~~~~~~ ~~~~~~~~~~, ~~~~~~~ ~~~~~, ~~’~~~~ ~~~ ~~~~ ~~~~~~~ carrées, et espace ~~~~~~ ~~~-~~~~~~~~ ~~~~~ ~~~ ~~~~~~~~~~. ~~~~~ ~~~~~~~ ~~~~~~ ~~~ ~~~~~~~~~ ~~~~~~~~~~ ~~~~~ ~~~~~~~~~, ~~~~~ ~~~ ~~~~~ ~~’~~~~~ ~~~ ~~~~~ ~~~~~ satisfait.\nMais ~~~~~~ ~~~ ~~~ ~~~~~~~ ~~~~~ ~~~~ travaux très prenants ~~~ ~~~~~ ~~~~~~ ~~~~ ~~~~~~ Grand Remplacement ~~~~~~~~ ~~ ~~~~~~~~~~~~ ~~~ ~~~~~~~ ~~~~~~~~~~~, ~~~ ~~~~~ ~~~~~~ signes, ~~~~ ~~~~~ ~~~~ ~~~~~~~~ Us. ~~~, ~~~~~~ ~~~’~~~ ~~’~~~~ ~~~~ surprenant, j’avance beaucoup ~~~~~~ ~~~~~ ~~~~~~ ~~’~~~~~~ ~~~ ~~~~~~ ~~~ ~~~~~~~~, ~~~~ ~~~~~~ ~~’~~~~~~~~~ ~~~~~ ~~~~~ ~~~ ~~~~~~~~ ~~~~ ~~~ native speaker, ~~~’~~~ ~~~~~~ ~~~ ~~~~~~~~~. ~~~ ~~~~~ ~~~ ~~~~~ m’interrompre toutes les ~~~~~ ~~~~~~~~, ~~~ ~~~~~ ~~~~ ~~~~~~ ~~~~~~~~ — ~~~ ~~~~~~ ~~~~ ~~’~~~~ ~~. ~~~~~~ ~~~~ ~~~~~~~~~~ ~~~ ~~’~~~~~~~~~~~ ~~~ ~~~~ ~~~ ~~~~~ ~~~~~~~~~, ~~~ ~~~~ ~~~~ ~~~ comble (mais pas désagréable).\nAmazon ~~~ ~~~~~~ ~~~~~~~~~~ ~~~~~ ~~~ ~~~~ ~~ ~~~~~~~~~. ~~~~~ ~~~’~~~~ ~~~~~ ~~~~~~~~~, ~~~~~-~~~ ! ~~~~~ ~~~’~~~~ ~~~~~ ~~~~~~~~~ ! ~~’~~~ ~~~ ~~~ ~~~~~~~ ~~~~~~ ~~~~~~-~~~~~, ~~ ~~~~~ ~~~~~~~~~~, d’une longue lettre ~~~~~~~~~-~~~~~~~~~~~~~~~, ~~~ ~~~~ ~~~~~~~~~~ ~~~~ ~~~ ~~~~~~~~ ~~~ ~~~~~ ~~~ ~~~~~~. ~~~ ~~~~~ ~~~~, ~~~ ~~’~~~~~~~~~~~, ~~~ ~~~~~~ ~~~~~ ~~~~ ~~~~~~~ (~~~ ~~~~~ ~~~ ~~~~~~ ~~~ ~~~~~ La France contre ~~~~ robots, ~~~~~~~~~~, ~~~ ~~~~~~~~~). ~~~~~ ~~~~~~ ~~~ ~~~~~ ~~~~ ~~~~~~ ~~~~~~~~ ~~~ ~~~~~ ~~~~~ ~~~ ~~~~~ ~~~~ ~~~~~~~, ~~~~~~~ ~~ ~~~~ ~~~~~~~~~~ ~~~~~~~ ~~~~~~~~~~~ ~~~ ~~~~~~~, et qu’il ne ~~~~~ ~~~~ ~~~~~~~~~~~~ ~~~~~ ~~~~ ~~~~~~~~~~~~~~~ ~~~~~~~~~~~~~~~ ~~~ ~~~~~~~~~~~~. ~~~~~~ ~~~~ ~~~ ~~~~~~~~~~~~ ~~~~ ~~~ ~~~’~~~~ ~~~ recueil, ~~~~ ~~~~~~~~. ~~~~ ~~~~~~~~~ ~~~ ~~~~~~~~ Le ~~~~~~ Remplacement parce que tous ~~~~ ~~~~~~~~~ ~~~~~~~ ~~~~~ ~~~ ~~~~~ ~~~~~~~ ~~~~~~~~~ ~~~~~ ~~~~~ ~~~~~ ~~~~~~~~~~. ~~~ ~~~~~~~~-~~~ ~~~~ ~~~~~~~ ? ~~~ ~~~~~ ~~~~~~ ~~~ ~~~ ~~~~~~~~~~~~~ ~~~ ~~~ ~~~~~~~~, ~~~ ~~~~~ réunis, dans chaque ~~~~~~~, ~~~~~~ ~~~~~~ ~~~ ~~~~~~~ ~~~ ~~~~~~~ ~~~ ~~~ ~~~~~~~~~ ~~~~ ~~’~~~ ~~~~~~~~~~~~ ~~~~ ~~~~~~ ~~~~~ ~~~~~~~~~ ~~~~~~~~~~~ ~~~~~~~~~. ~~~~~ ~~~~ ~~~~~~~ ~~~ ~~~~~~~~~~~~ ~~~~ ~~~ ~~~~~~~~, ni Balzac, ni ~~~~~~~~~, ~~~ ~~~ ~~~~ recueil ~~~~~~~ ~~~~~~~~~ ~~~~~ ~~~~~~~ ~~~ ~~~~~~~~ ~~~ ~~~ ~~~~~~~~~~~~~~. Oui ~~~~~ ~~~~ ~~~~~~~ ~~~~~~~~~ ~~~~~ : ~~~~~~~~~-~~~~~ ~~~~ ~~~~~~~ ~~~~ ~~~~~ ~~~~~~~~~~~ ~~~ les republier sous ~~~~~~ nom ?\nEt ~~~~ ~~~~~~~~~ ~~~ ~~~~~~~, ~~~ ~~~ ~~~~~~~~~ combien ?\nJ’y ~~~~~ ~~’~~~~~~~ ~~~~~ ~~~~~~~ ~~~~ ~~~~~-~~~ ~~~~~ ~~ ~~~ ~~~~~ ~~~~~ ~~~~~~~~~~ ~~~ ~~~~~ ~~~~~~~~~~~~~, ~~~~~~ ~~~~ combinaison dont je ~~~~~~~ ~~~~~ ~~~ ~~~~~~~~ ~~ ~~’~~~~~~~~, ~~~~~~~~~~~~~~, ~~~ ~~~~ ~~~~ ~~~~~~ ~~~~ ~~’~~~~~~~~ ~~~ ~~~ ~~~~~~~~~. ~~~~ ~~~~~ ~~~~~~~~~~ ~~~~ ~~~~~~ ~~~~~~~ ~~~ ~~~~~~~~ ~~~~~ ~~~~~~ ~~~ vous autoriser ou ~~~~~~~ ~~~ ne ~~~~ ~~~~~ autoriser à ~~~~~ ~~~ ~~ ~~~~~. Renaud ~~~~~ ~~~~ ~~~~~ ~~~ ~~~~~ ~~~~~~ ~~~~ ~~~~~~~~ ~~~ ~~~~~~~ ~~~~ ~~~~~ ~~~~~~~~~ ~~~~~ ~~~~ ~~~~~~~ relatifs à ces ~~~~~~~~~, ~~~~~ ~~~ ~~~~~~~~~ ~~~~ ~~~~~ ~~~~~~~~~~ à…\nBon, ~~~~~~, ~~~~ ~~~ ~~~~~ ~~~~~~~~~ ~~~~, ~~’~~~~ ~~~~~ ~~~… ~~’~~~~~~~~, ~~~ ~~~ ~~ ~~~~~~ ~~~ ~~~ ~~~~~~~~~~ ~~~~~~~~~, ~~~~~~ dit Pierre sur ~~~~ ~~~~~~~ ~~~~~~~~~~~.\nvoir l’entrée du mercredi 25 juillet 2018 et son image dans Le Jour ni l’Heure


Sent[kemmañ ar vammenn]\nKorf[kemmañ ar vammenn]\n=Skouerioù all[kemmañ ar vammenn]\nGweltaz[kemmañ ar vammenn]\nDemat! Stanket out bet evit ur sizun dindan da pseudo Bianchi-Bihan. Mat e vije dit chom hep labourat war ar wikipedia e pad ur sizun. Ma gendalc'hes e vo stanket ivez da chomlec'h Bernez Berniou e pad ur sizun. Dura lex sed lex. Benoni (Kaozeadenn) 7 Mez 2007 da 08:53 (UTC)\nStanket e pad ur sizun evit bezañ ur fri-faos da vBianchi-Bihan, ha kenderc'hel da embann pennadoù daoust bezañ bet stanket. Benoni (Kaozeadenn) 7 Mez 2007 da 11:59 (UTC)\nDiverkañ ar bajenn implijer[kemmañ ar vammenn]


George Gershwin e 1937Luc'hskeudenn : Carl van Vechten\nGeorge Gershwin a oa ur sonaozour ha pianoour stadunanat, bet ganet d'ar 26 a viz Gwengolo 1898 e Brooklyn, New York, ha marvet d'an 11 a viz Gouere 1937 e Hollywood, Los Angeles, Kalifornia.\nYuzevien a-orin eus Sant-Petersbourg e Rusia e oa e dud.\n2 E oberennoù brudetañ\nE-unan en doa desket Gershwin o seniñ ar piano, ha pianoour laz-seniñ e voe e Broadway. E vreur Ira Gershwin a skrive pozioù evitañ. Kenlabouret o doa an daou vreur, oc'h aozañ sonerezh ha kanaouennoù a zo deuet da vezañ brudet-kenañ, da skouer Summertime bet kanet gant Ella Fitzgerald ha Louis Armstrong, ha kanet goude gant un toullad kanerien all betek an deiz a hiziv.\nBras eo levezon ar jazz war oberennoù George Gershwin. War un tu e oa Gershwin maget gant tonioù hengounel yidek ha rusianek, ha gant sonerezh poblek eus Amerika evel ar ragtime, ar blues hag ar gospel ; war an tu all e oa sod gant sonaozourion klasel e-giz Bach, Mozart, Chopin, Liszt ha Ravel.\nBerzh en-doa graet Gershwin gant e ganaouennoù, ha pedet e oa da aozañ sonerezh evit arvestoù seniñ Broadway, hag ivez evit ar sinema.\nRhapsody in Blue, evit piano hag orkestra (1924)\nVariations on "I got rhythm", evit piano hag orkestra (1925)\nAn american in Paris, evit orkestra (1928)\nPorgy and Bess, an opera ma klever ar ganaouenn Summertime\nLevrlennadurez[kemmañ | kemmañ ar vammenn]\nMildred Clary, Une rhapsodie américaine, embannadurioù Pygmalion, 2005.(fr)\n↑ Kelaouenn Classica, niv. 159, miz C'hwevrer 2014 (fr)\nLec'hienn ofisiel ar vreudeur Gershwin (en)\nAdtapet diwar « https://br.wikipedia.org/w/index.php?title=George_Gershwin&oldid=1977411 »


Shōjo Comic (japaneg : 少女コミック berraet e 少コミ Shōkomi, Sho-Comi pe Shōcomi) a zo ur magazin manga shōjo a vez embannet div wech ar miz e Japan gant Shōgakukan. Krouet eo bet e 1968. Pa voe krouet e oa ur sizhunieg, ha sizhuniek e chomas betek ar bloavezhioù 1980. Er bloavezhioù 1970 e voe mebannet kalz mangaoù nevezer e Shōjo Comic, evel re Moto Hagio ha re Keiko Takemiya.\nAr mangaoù embannet ennañ a vez savet evit krennardezed. Pa voe krouet ar magazin ne oa ennañ netra a denne d'ar reizhelezh, ne veze ket diskouezet tud o pokañ an eil gant egile zoken. Gant an amzer o tremen ez eo cheñchet an traoù, hag embannet ez eus bet ennañ mangaoù enno reizhelezh evel Kaikan Phrase savet gant Mayu Shinjo. Hiziv an deiz ez muioch a reizhelezh er magazin evit ar pezh a gaver e Margaret hag e Hana to Yume.\nAr mangaoù embannet er magazin a vez embannet e albomoù s (tankōbon goude.\n1 Mangaka ha mangaoù embannet e-barzh Shōjo Comic\n2 Magazinoù stag\n3 Diviz a-zivout ar pezh a zo er magazin\nMangaka ha mangaoù embannet e-barzh Shōjo Comic[kemmañ | kemmañ ar vammenn]\nMann Izawa (senario) haYumiko Igarashi (tresañ)\nCyborg 009 (5vet doare, 1975–1976)\nMagazinoù stag[kemmañ | kemmañ ar vammenn]\nDiviz a-zivout ar pezh a zo er magazin[kemmañ | kemmañ ar vammenn]\nE 2007 e voe lakaet Sho-Comi da vagazin gwashañ evit ar re yaouank gant Japanese National PTA abalamour d'ar reizhelezh a gaver ennañ.  Kerent zo a zo aet e daremrped gant an embanner evit e gelaouiñ.  Hervez un enklask kalset gant Kevredigezh Embannerien Magazinoù Japan e 2005 ez eus 26% eus Sho-Comi hag a zo dindan 13 vloaz. \n↑ http://comipress.com/news/2007/05/17/1981 Sho-Comi the Worst Shojo Manga Magazine for Children According to Japanese Parents, ComiPress, 17 a viz Mae 2007\n↑ http://comipress.com/article/2006/11/30/1093 On Modern Shoujo Manga and Sex: Excessive Sexual Material in Shoujo Manga and Magazine, ComiPress, 30 a viz Du 2006\n↑ http://comipress.com/article/2007/07/17/230 A History of Shojo, Loli, and Harmful Books, ComiPress, 17 a viz Gouere 2007\nAdtapet diwar « https://br.wikipedia.org/w/index.php?title=Shōjo_Comic&oldid=1823822 »\nKemmoù diwezhañ degaset d'ar bajenn-mañ d'an 10 Gen 2019, da 20:55.


Evel bep bloaz, da geñver an 11 a viz du, en em dolpo ar strollad jakobin « Libre-Pensée » dirak monumantoù evit ar re varv. E Breizh eo bet embannet 6 tolpadeg gant ar strollad :\n• Melioneg (Bro Pourlet) : e koun Frañsez Laorañs fuzuilhet rak n’hellas ket en em zifenn evel zo dleet : hemañ ne ouie nemet brezhoneg. Met n’eo ket evit se en em dolpo al Libre Pensée, evel just. Ur galv zo bet graet ivez gant an LDH, l’ARAC, ar Mouvement de la Paix (un eilstrollad eus ar PCF), ar c’hCoordination Anarcho-syndicaliste, ar Société des Lecteurs de l’Humanité du 22, an UD CGT hag an UD FO.\n• Ferred (Bro Felger) : e koun ar c’haporal Lechat, unan eus « kaporaled Souain » fuzuilhet er Champagn.\n• Sant-Nazer (Bro Naoned)\n• Naoned (Bro Naoned) gant an LDB hag an ARAC\n• Antr (Bro Naoned) e koun ar soudard Kerfontan. Hemañ e oa soudard hemolc’her en 11vet rejimant an ijin, fuzuilhet eo bet gant al lu gall, d’ar 24 a viz Gouhere 1916 en Hersin-Coupigny\n• Prevel (Bro ar C’hap) gant an LDH, ARAC, Mouvement de la Paix, CNT, 4 ACG. Ur brezegenn e vo graet e ti ar CNT da c’houde.\n• Gwened (Bro Gwened) er porzh.\nHa manifestet e vo el lec’hioù-se a-enep seurt strolladoù jakobin ha kommunour gant an emsaverien Vreizh a vanifestas a-enep Eric Zemmour e Pleurestud ha Naoned ?\nEnsauvagement 09/09/2021 04:08


Flora armorica : ur rouedad war ar stern | Becedia\nSavet e oa bet Flora armorica e stern ar raktres Flora celtica a oa e gefridi renabliñ an holl implijoù bet graet gant ar bobl eus ar plant, diwar an hengoun keltiek, Bro Skos ha Bro Saoz ennañ.\nGant ar gevredigezh Jardins du Monde e oa bet kaset ar raktes-mañ eus 1997 da 2005, e Breizh a-bezh, sañset, ha pa voe gwriziennnet ar raktes e Kerne-Uhel.\nE 2007 e voe astennet ar raktres d’ur rouedad gwriet gant ar c’hevredigezhioù Skol louarnig, Herborescence, hag Eñvorennoù Kreiz-Breizh, dre ma oa bet dilezet gant ar gevredigezh Jardins du Monde . E 2008 e voe dalc’het an emvodoù kentañ ha savet e voe pemp diazlec’h-teska : e Bulad-Pistien, er Gemene, e Kore, er Fouilhez hag e Karaez.\nEus 2009 da 2011 e voe harpet ar raktres gant skoaziadoù Kuzul rannvro Breizh ha reoù an departamantoù pe ar broioù a veze kaset ar raktres war o zachenn. E diwezh ar prantad-mañ e voe embannet al levr Dastumadeg kentañ, danevell an tri bloavezh enklask-se. E 2012 e voe kemmet statud Flora armorica evit ma c’hellfe bezañ frammet e stumm ur gevredigezh ha derc’hel da labourat kuit a skoaziad ebet. Cheñchamant a voe ivez gant an diazlec’hioù-teska : darn anezhe ac’h eas da get, dre ma oa aet o startijenn gant an amzer, tra ma voe savet reoù all, e Breizh-Izel dreist-holl. Neuze e krogas ar gevredigezh da sevel un diaz-roadoù a c’heller kavout ennañ anvioù brezhonek pe galloek forzh pe louzaouenn, hag an implijoù-pobl a vez dioute, dre vizkrivañ hec’h anv gallek.


Témoignages - Stumdi\nTestenioù Stummadurioù 3 miz evit ar vrezhonegerien\nYannick – Brest – Stummadur « Ober » – Ebrel 2020\nGant ar stummadur-mañ on aet betek penn ma raktres hiniennel : tapout ul live uhel a-walc’h evit kelenn en ur skol divyezhek. Bremañ eo ret din mont war-raok gant ar brezhoneg c’hoazh met da va soñj e c’hellan kregiñ ur vicher nevez !\nErwan – Landerne – Stummadur « Ober » – Ebrel 2020\nAr stummadur “ober” en deus sikouret ac’hanon evit bezañ muioc’h en va bleud gant ar yezh. An doare a-bell ne oa ket aes evit dont a-benn, met desket em eus labourat en un doare emren gant va urzhiataer, an dra-se a vo mat evit va micher en dazont. Ar bourmenadennoù goude ar c’henfinañ a oa talvoudus-kenañ evidon hag ar sizhunvezh gant ar vistri a oa dreistordinal. Mersi deoc’h. Erwan\nEmmanuelle – Sant-Brieg – Stummadur « Ober » – Ebrel 2020\nSouzhet on gant al live hon eus evit kompren ha komz brezhoneg goude bezañ graet ar stummadur e-pad 9 miz. Ur stummadur a feson a ginnig Stumdi. Pinvidik eo bezañ gant ur stummer disheñvel bemdez. Kalz doareoù da labourat zo bet kinniget deomp.\nSarah – Sant-Brieg – Stummadur « Ober » – Ebrel 2020\nN’em eus ket gwelet an amzer o tremen e-pad ar stummadur ! Kalz a blijadur ‘meus bet o teskiñ : labour zo ha skuizh-marv on bet a-wechoù met kalz levenez zo bet ivez ! Kejet ‘meus ouzh tud dedennus-tre e-touesk ar stummerien, e-barzh ar strollad, ar vrezhonegerien all hon eus bet tro da welet… Me ‘meus ar santimant eo pinvidikoc’h va buhez a-drugarez ar stummadur. Dreist eo bet !\nSophie – Sant-Brieg – Stummadur « Ober » – Ebrel 2020\nPlijadur am eus bet o teskiñ brezhoneg gant stummerien Stumdi ! Efedus eo !\nUr stummadur a-feson gant ur skipailh dispar. Kregiñ a reomp hep gouzout ger ebet hag e fin ar stummadur e komzomp brezhoneg. Ekstra beuz.\nLoig – Landerne – Stummadur « Emren » – Ebrel 2020\n“Emren” zo ur stummadur a-feson hag a zigor hentoù sevenadur Breizh. Tro am eus bet da zizoleiñ al lennegezh, an istor, ar sonerezh ha kement all ! Pleustret e vez war ar yezh ivez e doareoù disheñvel : an distagadur, ar yezhadur hag ar rannyezhouriezh. Temoù all a zo ivez, plijus eo bet ober traoù n’int ket liammet gant ar brezhoneg en ur ober gant ar yezh memestra. C’hoant am eus da vont pelloc’h c’hoazh bremañ, gant an ostilhoù solut a zo bet roet din !\nLucie – Brest – Stummadur “Ober” – Ebrel 2018\nGraet ‘meus ar stummadur Ober da heul ar stummadur hir. Ar pal oa gwelaat ma live a-raok tremen arnodenn dre-gomz ar genstrivadeg skolaerez. Efedus eo bet, tapet ‘meus ar genstrivadeg. Plijus-tre oa an doare-stummañ. Plijet on gant krouiñ traou, fiñval ha mont e darempred gant an dud neuze eo ar graet ar stummadur Ober evidon.\nMark – Gwengamp – Stummadur Ober- Gwengolo 2019\nDistroet eo sonerezh ar yezh e gleven hep kompren pa oan bihan gant ma mammoù-kozh. Goude 9 miz gant Stumdi hag ur skipailh a-feson, tamm-ha-tamm em eus lakaet ar pozhioù war ar ganaouenn burzhudus-mañ : ar brezhoneg. Pegen brav ha plijus eo kompren, lenn, kaozeal hag eskemm gant ar re-all ! Mil mersi da Stumdi !\nJo – Landerne – Stummadur “Emren” – Ebrel 2019\nBez e oan o c’hortoz (o huñvreal e vefe resisoc’h din lavarout) mont gant ar stummadur abaoe ur bloavezh pa oan krog ganti e miz Ebrel 2019. Ar stummadur tri miz « Emren e brezhoneg » em eus heuliet peogwir em boa bet ar chañs da glevout brezhoneg pa oan bihan hag em boa heuliet kentelioù-noz e pad meur a vloavezh. Gedal a raen kalz eus ar stummadur. Ya c’hoant em boa bezañ en va bleud e fin an tri miz, bezañ gouest da gaozeal brezhoneg en un doare flour. Ha deuet on a-benn ? Ya ! Dre forzh klevet brezhoneg adalek ar mintin betek an noz on deuet a-benn da soñjal e brezhoneg, da huñvreal e brezhoneg. Pebezh plijadur ! Pegen plijus bezañ barrek a-walc’h da gaozeal, hep aon, gant brezhonegerien a-vihanik, pe tud desket mat. Trugarekaat a ran skipailh ar stummerien hag ivez ar re a ra war-dro ar velestradurezh. C’hoant em eus da lakaat war-wel o youl, o gouiziegezh. Tud varrek ya. An doare d’ober (ur stummer disheñvel bemdez, pep hini gant e arbennigezh evit reiñ pe un tañva pe mont don en un danvez) a zo a-bouez evit lakaat war-wel pinvidigezh sevenadur breizh ha reiñ c’hoant da vont pelloc’h c’hoazh gant an enklask. Plijus eo bet din ivez bezañ gant ur strollad, merc’hed hepken, me, ar paotr nemetañ. Ur strollad gant liveoù disheñvel met an holl gant ar c’hoant implij ar brezhoneg en un doare efedusoc’h pe e vefe evit o labour pe evit o buhez pemdeziek pe an daou.\nNicolas – Plañvour – Stummadur “Emren” – Ebrel 2018\nHeuliañ ur stummadur tri miz ouzhpenn oa ur sikour vat evit donaat un tammig àr ar yezh ha dizoloiñ gwelloc’h ar sevenadur. N’em eus ket dalc’het soñj eus tout ar pezh a oa bet desket er prantad-mañ, mes ne oan ket kollet tamm erbet pa oa ret din lakaat ma fri a-barzh al lennegezh, an istoer pe sevenadur ar vro. Skuizhus e oa bet, me talvezout a rae ar boan ! Ha plijus e oa beviñ ar bec’h-se get tud simpa.\nLucile – Brest – Stummadur “Emren” – Ebrel 2019\nGant ar stummadur Emren em eus gellet mont pelloc’h gant ar yezh. Deuet on da vezañ muioc’h en va bleud gant ar brezhoneg hag and dud ivez peogwir e oa dreist an aergelc’h gant ar strollad hag ar stummerien. Ur skiant-prenet pinvidik eo bet evidon.\nTestenioù Servij heñchañ\nNúria Garcia – Skolaj Sant Stanislas e Lokournan\nBoas eo bugale ar skolajoù divyezhek da welet ar brezhoneg evel un danvez boutin, ur yezh ne vez ket implijet er vuhez foran na gant an dud, estreget er skolaj. En oadoù-se o deus ezhomm ar vugale kaout palioù evit mont war-raok, evit reiñ ur ster d’al labour e vez kinniget dezho ober. Setu perak ‘m boa soñjet mont e darempred gant an aozadurioù a ra gant ar brezhoneg gant ar pal brezhonekaat ar gevredigezh ha ledanaat marc’had al labour e brezhoneg. Gant ar mennozh-se e oan bet e darempred gant Stumdi. Kinniget em boa dezho kemer perzh e forom ar micherioù e brezhoneg, ha dezho da ginnig ar stummadur gant an dud deuet hag ar servij henchañ ha kehentiñ. Deuet e oa Annaig d’hen ober en ur mod pedagagogel-tre, gant skeudennoù, grafikoù, skouerioù pleustrek a-bep seurt… Dedennet-tre e oa bet ar skolajidi! D’ar poent-se eo cheñchet penn-da-benn skeudenn ar brezhoneg. Chomet eo en o fennoù n’eo ket ar brezhoneg un danvez da studiañ nemetken, met ur yezh da ober ganti er vuhez, ur yezh a c’hell degas labour diwezhatoc’h. Trugarekaat a ran Annaig evit bezañ asantet kemer perzh en abadenn ar skolaj ha bezañ bet prest da genlabourat ganeomp. Fiziañs ‘m eus e c’hellimp kenderc’hel da labourat asambles.\nSophie – Landerne – Gwengolo 2017\nHeuliet em eus daou stummadur gant Stumdi gant ar c’hoant mont d’ar skol-veur goude evit dont da vezañ skolaerez. Sikouret kalz on bet gant ar servij-henchañ a zo deuet a benn da respont d’ar goulennoù a saven ouzhin e-keñver ar skol-veur, ar stummadurioù, an aotreegezh, ar master hag-all… Sklaer ha poellek eo ar servij-mañ. Ouzhpenn-se emaint amañ war lerc’h ar stummadurioù evit omp sikour m’hon eus un ezhomm bennak. Ur gwir ostilh eo hag a rank padout !\nMathieu – Landerne – Gwengolo 2017\nServij heñchañ Stumdi en deus sikouret ac’hanon kalz evit lakaat va embregerezh “Krank Du” da vezañ ofisiel. Hetiñ a ran d’ar stajidi da zont bezañ heñchet mat ivez! Sikourit ar yezh, sikourit Stumdi !\nEmilie – Brest – Gwengolo 2015\nSouezhet on, en un doare pozitivel, gant al labour kaset da benn gant servij heñchañ Stumdi. Kinniget ‘z eus bet traoù dedennus din, traoù n’am bije ket soñjet ober !\nGraet em eus stummadur dibaouez gant Stumdi ha kavet ul labour liammet gant ar brezhoneg ur sizhunvezh goude fin ar stummadur. A-drugarez da Stumdi, d’e rouedad ha d’e servij heñchañ a galite, deuet da vezañ ur gwir leurenn-lañs evit an implij, micherioù ar vugaligoù en o zouez !\nTestenioù Formulenn Pevarlamm\nMickaël – Landerne – C’hwevrer 2020\nDedennus-kenañ e oa, evel bep bloaz, mont da Stumdi, pleustriñ war ar yezh, selaou ur bern taolioù-mouezh disheñvel hag implijout temoù nevez hag interesant. Bemdez un digarez da gaozeal !\nKristel – Landerne – C’hwevrer 2020\nDedennus-tre e oa tout ar sizhunvezh. Bemdez pe dost eo bet dalc’het ar palioù pedagogel. Plijus-kenañ e oa ar sizhunvezh : leun-chouk eo ma fenn gant ur brezhoneg brav-tre !\nGweltaz – Modul e galleg\nChristophe – Modul e galleg\nAr chañs ‘m eus bet deskiñ brezhoneg war barlenn ma zud ha ma zud-kozh. Un enor hag ur blijadur eo bet bezañ paeron studierien sichant ha leun a youl Stumdi. Ret eo bezañ kalonek evit deskiñ brezhoneg pa vezer gour dija. Stumdi n’eo ket nemetken deskiñ ur yezh avat, met ivez kompren gwelloc’h e wriziennoù ha, war ar memes tro, kaout ur sell digoroc’h c’hoazh war ar bed. Trugarez eta da Stumdi evit al labour a feson kaset da benn evit dazont hor yezh.\nUn dudi eo bet ober anaoudegezh gant stajidi Stumdi ar bloaz-mañ. Pegen birvidik eo ar youl da zeskiñ ganto ! Reiñ a ra fiziañs din, ha kalon, pa welan ar yezh o kavout he flas en tu all d’ar bedig-bed a anavezan me.\nAurélien – Staj Eusa – Gwengolo 2021 (evit an deraouidi)\nKristin – Staj Eusa – Gwengolo 2021 (evit an deraouidi)\nKarine – Staj Eusa – Gwengolo 2021 (evit an deraouidi)\nTestenioù Embregerezhioù / Impljierien\nTestenioù Bugaligoù ha brezhoneg\nSandrine – Even 2019\nAr pezh en deus digaset din, dreist holl, ar stummadur « Bugaligoù ha Brezhoneg » ez eo reiñ c’hoant din komz muioc’h e brezhoneg war ar pemdez, ha se zo un dra pouezus. Krouet em eus liammoù gant tud a labour war memes tachenn ha me. Ober ur stummadur, a ro energiezh nevez evit kas da-benn hon obererezhioù pemdeziek, ha reiñ a ra danvez deomp evit labourat gant ar vugale : geriaoueg, rimadelloù, kanaouennoù…hag an aergelc’h oa plijus gant ar stajidi hag ar stummerien !\nEmmanuelle – Genver 2019\nHeuliet ‘m eus gant plijadur ar stummadur « Bugaligoù ha brezhoneg » ar bloavezh paseet, e-pad 6 merc’hervezh. Ur stummadur dedennus eo evit an deraouidi hag an dud a labour en un endro micherel brezhonek. Ar stummerien a implij doareoù disheñvel evit lakaat ac’hanomp da zeskiñ ha da vezañ en hon bleud, en hon aes. Gerioù ar muiañ implijet, frazennoù pouezus evit al labour pemdeziek zo kinniget deomp. Un eskemm a zo etre ar stajidi hag ar stummerien evit ma klotfe ar muiañ posupl ar stummadur gant ar pezh a vez gortozet ganeomp !\nTestenioù Bezañ en e vleud dre skrid


divroañ | Soubenn ar geek\nDielloù evit divroañ\nPosted in Levrioù bannoù-treset with tags divroañ, familh, Istor, kevredigezh, Laos, politikerezh, XXvet kantved on C'hwevrer 18, 2017 by geekezig\nPosted in Levrioù with tags divroañ, familh, Japan, labour, merc'hed, Stadoù-Unanet, XXvet kantved on C'hwevrer 23, 2016 by geekezig\nPell zo e felle din lenn ar romant-mañ a oa bet kalz kaoz outañ pa oa deuet er-maez. Un toullad prizioù en deus bet zoken. Kontañ a ra ar romant-mañ istor ur strollad Japanadezed kaset da zimeziñ er Stadoù-Unanet e deroù an XXvet kantved. Touellet int bet ha kavout a reont paotred kozh, gant saviadoù izel. Ret eo dezho labourat, da zastum frouezh, evel matezed, gisti… Saviadoù a bep seurt a vo dezho. Tamm-ha-tamm e voazont d’ar vuhez pell eus o bro. Bugale a c’han, paotred a vez harzet peogwir e c’hallfent bezañ spierien (krog eo an eil brezel bed) hag a-benn ar fin e vo goulennet diganto mont kuit.\nUr stil ispisial kenañ a zo d’al levr, dezrevellet a-unvouezh gant ar strollad merc’hed, a implij neuze kentañ gour al liester. Mezevellus keit ha barzhoniel eo ar frazennoù, a samm ur bern saviadoù disheñvel evit diskouez pegen heñvel eo o zonkad daoust da bep tra. Ur romant berr eo ha fromus eo ar fin. Ur prantad na vez ket kaozeet alies eus outañ a vez kontet amañ ha na pa ve ken evit se eo dedennus. Un tamm start e vo ar stil evit tud zo moarvat met kompren a ra e vefe bet graet berzh gant romant Julie Otsuka.\nRomant skrivet gant Julie Otuska. Embannet e galleg e ti Phébus d’an 30 aviz Eost 2012.\nPosted in C'hoarioù video with tags arc'hant, divroañ, familh, labour, politikerezh on Genver 19, 2014 by geekezig\nPosted in Filmoù with tags divroañ, skiant-faltazi on Eost 23, 2013 by geekezig\nN’am boa ket c’hoant da geñveriañ Elysium gant District 9 ha d’am meno eo arabat en ober evit kaout plijadur o sellet ar film. Rak ur film klasel-kenañ eo Elysium e-keñver steuñv, beaj an haroz simpl. Efedus eo neuze met tud ‘zo a vo dipitet gant ken nebeut a souezhadennoù. Me ‘zo bet dedennet gant ar bed ha kaset gant an istor. Dedennus ‘m eus kavet tudenn Jodie Foster (an doare ma fell dezhi paouez gant ur politikerezh “kaozeal” hag ober traoù (zoken m’int spontus), ne lârfen ket kement diwar-benn Kruger a zo un tammig “re”. Efedoù ispisial a-feson a zo (met start eo kompren emgannoù zo a-wechoù, digempouez eo an traoù etre prantadoù sklaer-kenañ ha reoù all) ha kavout a ran e ra vad un tamm evit cheñch eus ar gourharozed a vez gwelet ordin.\nFilm amerikan sevenet gant Neill Blomkamp, (deuet er-maez d’ar 14 a viz Eost) 2013, 1e50.\nPosted in Levrioù with tags brezel, divroañ, dramm on Here 27, 2011 by geekezig\nRal eo em befe kemend-all a boan o vont e-barzh istor ul levr… Dipitet on un tamm ganin ma-unan peogwir em boa klevet kalz vad diwar-benn al levr-se, zoken m’eo start an tem.\nKontet e vez istor Alam, ur paotr bihan bet bugel soudard en Afghanistan hag a zo bremañ e Pariz en un ti repu evit bugale o tont eus broioù all.\nAr prantadoù en ti repu gant Diwani ar plac’hig tutsi da skouer em eus kavet splann ha dedennus, met n’int ket niverus tamm ebet keñveriet gant an eñvorennoù en Afghanistan. Ne teuen ket a-benn da zaolenniñ tamm ebet ar pezh a dremene nag an dud, evel kousket e oan e-pad ar prantadoù-se. Daoust hag eñ eo graet a-ratoz, evel pa vezer difrom dirak skeudennoù brezel en tele e-kerzh ar c’heleier? N’ouzon ket, met jenet on bet spontus. Ouzhpenn-se e oa kalzig tudennoù hag em boa poan o heuliañ piv e oant (un den all anvet Alam a oa en e vilajenn da skouer, komprenet em eus er fin tout kazi e oa e vreur!). Dic’houest on da lavarout ar pezh a dremen a-benn resis a-benn ar fin, un doare koumoulenn kronologel hollek a zo sklaer awalc’h gant luc’hedennoùigoù resis, met arabat goulenn re diganin. Ar fin tout ‘m eus kavet strakus awalc’h met n’on ket bet fromet tamm ebet abalamour d’an nebeut em eus heuliet eus buhez Alam a-benn ar fin.\nMarteze n’eo ket graet seurt lennegezh evidon, pe neuze ne oa ket ur mare mat evit lenn istor Opium Poppy. Piv oar…\nGrit evel 759 heulier all !\nDielloù Dibabit ur miz Gwengolo 2018 (4) Eost 2018 (3) Gouere 2018 (5) Even 2018 (3) Mae 2018 (5) Ebrel 2018 (3) Meurzh 2018 (4) C’hwevrer 2018 (4) Genver 2018 (5) Du 2017 (1) Here 2017 (1) Gwengolo 2017 (2) Eost 2017 (5) Gouere 2017 (1) Even 2017 (8) Mae 2017 (2) Ebrel 2017 (5) Meurzh 2017 (1) C’hwevrer 2017 (5) Genver 2017 (10) Kerzu 2016 (4) Du 2016 (4) Here 2016 (13) Gwengolo 2016 (8) Eost 2016 (5) Gouere 2016 (6) Even 2016 (5) Mae 2016 (14) Ebrel 2016 (9) Meurzh 2016 (6) C’hwevrer 2016 (10) Genver 2016 (20) Kerzu 2015 (14) Du 2015 (15) Here 2015 (14) Gwengolo 2015 (10) Eost 2015 (9) Gouere 2015 (15) Even 2015 (15) Mae 2015 (18) Ebrel 2015 (13) Meurzh 2015 (20) C’hwevrer 2015 (22) Genver 2015 (9) Kerzu 2014 (13) Du 2014 (13) Here 2014 (7) Gwengolo 2014 (2) Eost 2014 (4) Gouere 2014 (7) Even 2014 (3) Mae 2014 (12) Ebrel 2014 (13) Meurzh 2014 (27) C’hwevrer 2014 (16) Genver 2014 (17) Kerzu 2013 (18) Du 2013 (14) Here 2013 (9) Gwengolo 2013 (10) Eost 2013 (14) Gouere 2013 (10) Even 2013 (11) Mae 2013 (10) Ebrel 2013 (6) Meurzh 2013 (17) C’hwevrer 2013 (21) Genver 2013 (27) Kerzu 2012 (40) Du 2012 (25) Here 2012 (19) Gwengolo 2012 (26) Eost 2012 (33) Gouere 2012 (26) Even 2012 (22) Mae 2012 (24) Ebrel 2012 (34) Meurzh 2012 (20) C’hwevrer 2012 (13) Genver 2012 (25) Kerzu 2011 (26) Du 2011 (22) Here 2011 (28) Gwengolo 2011 (21) Eost 2011 (43) Gouere 2011 (25) Even 2011 (22) Mae 2011 (38) Ebrel 2011 (22) Meurzh 2011 (23) C’hwevrer 2011 (18) Genver 2011 (35) Kerzu 2010 (24) Du 2010 (33) Here 2010 (22) Gwengolo 2010 (17) Eost 2010 (21) Gouere 2010 (32) Even 2010 (27) Mae 2010 (19) Ebrel 2010 (17) Meurzh 2010 (26)


Johann Friedrich, kont Struensee (1737-1772), a oa ur medisin ha politikour danat, a orin alaman. Anvet e oa bet da vedesin ar roue Christian VII, a oa o treiñ foll. Anvet e voe ivez da guzulier-stad, ha klask a reas diskar boazioù kozh : ar servelezh, ar jahinerezh, ar vac'h abalamour d'an dle.\nAr roue[kemmañ | kemmañ ar vammenn]\nDimezet e oa bet ar roue e 1766 d'ar briñsez alaman Caroline Mathilde von Hannover (1751-1775), ur verc'h-vihan da George II, roue Bro-Saoz, ha hi 15 vloaz. Moarvat ne ouie ket he breur, George III, roue Bro-Saoz war-lerc'h o zad-kozh, e oa kollet e spered gant e vreur-kaer.\nAr rouanez[kemmañ | kemmañ ar vammenn]\nAr rouanez Caroline Mathilda\nOaled ar roue Christian VII, hervez al livour Kristian Zahrtmann er Saatchi Gallery.\nBuan a-walc'h e oa bet troet ar rouanez Caroline-Mathilde gant medisin he fried. Un irienn a voe savet gant an noblañs. Harzet ha dibennet e voe ar c'hont medidin war leurgêr vras Copenhague. Kuit e voe kaset ar rouanez da di he dimezell a enor, ar gontez Louise von Plessen, a oa o chom e Celle (Alamagn), hag eno e varvas tri bloaz goude, en 1775.\nAdtapet diwar « https://br.wikipedia.org/w/index.php?title=Johann_Friedrich_Struensee&oldid=1681630 »\nKemmoù diwezhañ degaset d'ar bajenn-mañ d'an 10 Gen 2016, da 20:12.


Skingomz. 2 frekañs FM : 98.1 e Naoned ha 91 e Sant-Nazer. AlterNantes FM 12 avenue de l'Angevinière 44800 Saint-Herblain www.alternantesfm.net\nDigoret eo bet e miz Gwengolo 2008. Degemer a ra 54 skolajiad e 2017 'eus 6vet betek 3de). 9 den zo er skipailh pedagogel. Heuliañ a ra ar skolaj program Deskadurezh-Stad. Skolaj Diwan Liger-Atlantel skoazell.skolaj.sant-ervlan@diwan.bzh http://www.diwan44.org/\nDre ar brezhoneg pe dre ar galleg e c'hellit dizoleiñ pinvidigezh dalc'had KDSK, Kreizenn Dafar Sevenadurel Keltiek. An holl zañvez lennegel embannet e brezhoneg hiziv an deiz a ya d'ober darn pouezusañ an dalc'had, a zo digor ivez war lennegezh Breizh e galleg ha war lennegezh an holl yezhoù keltiek all. Un dalc'had arbennik evit […]\nKreizenn stummañ war ar brezhoneg. Ur greizenn-stummañ a vicher e brezhoneg eo, da lavaret eo ur skol da zeskiñ brezhoneg gant kelennerien gopret. Kentelioù-noz, stajoù berr ha stajoù hir a vez kinniget e Bro-Roazhon dreist-holl hag e Sant-Ervlan. Lena Louarn zo bet renerez etre 1989 ha 2010, pa'z eo aet d'ar c'huzul-rannvro. Erlec'hiet eo bet […]\nDigoret eo d'an holl familh. E brezhoneg e vez graet an deskadurezh. Digoust eo ar skol ha digor d'an holl. Skol Diwan Sant-Ervlan 2 bis allée Henri Farman 44800 Saint-Herblain 02 40 63 74 55 skol.sant-ervlan@diwan.bzh www.diwan-santervlan.fr


Lesbianouriezh politikel - Wikipedia\nAl lesbianouriezh politikel a zo ur redenn benourel, ledanoc'h evit an disrannouriezh lesbianadel.\nStudioù ar rev\nPorched ar revelezh denel\nHervez al lesbianouriezh politikel e vez dibabet pe e c'hell bezañ dibabet gant pep hini he zuadur pe e duadur reizhel ha diwar-se e kelenn ez eo pozitivel al lesbianelezh evit ar maouezed hag e c'hellont dibab chom hep kaout pratikoù ha darempredoù arallrevel.\nKrouet e oa an ideologiezh-se er penn-kentañ er bloavezhioù 1970 p'en em zisrannas ur strolladig maouezed e Leeds (Rouantelezh-Unanet) diouzh an darn vrasañ eus al luskad benevelour hag a sache war-du dielfennadurioù sokialour evit kompren abegoù mac'homerezh ar maouezed er gevredigezh. Gant ar strollad nevez, avat, anvet Benevelourezed Dispac'hel ("Revolutionary Feminists"), e veze taget kentoc'h ar c'houred.\nUnan eus pennoù al luskad-se e oa Sheila Jeffreys hag a zo chomet feal d'ar mennozhioù-se hiziv c'hoazh hag a sav a-enep d'an deorienn queer war zigarez e talvez da guzhat kudennoù ar maouezed dindan tem ar revelezh, dreist-holl hini ar baotred heñvelrevel hervezi.\nEmbannet e oa bet gant ar strolladig un destenn anvet Lesbianouriezh politikel - Perak sevel a-enep d'an arallrevelezh ("Political Lesbianism - the Case Against Heterosexuality"). Enni e veze displeget perak e kredent e tlefe ar maouezed chom hep kaout darempredoù reizhel gant goured a-benn gallout tizhout o dishualerezh.\nMont war wanaat a reas teorienn al lesbianouriezh politikel da geñver ar bloavezhioù 1980 rak kalz luzietoc'h e oa deuet da vezañ dielfennadurioù ar venevelouriezh, o terc'hel kont eus meur a elfenn, evel da skouer ar ouenn, ha kroget e voe un eil prantad ("benevelouriezh an eil houlenn") ha ne veze ket gwelet ken evel ur stourm eeun etre goured ha merc'hed hepmuiken.\n"Débander la théorie queer"\n"Beauty and Misogyny: Harmful Cultural Practices in the West"\n"The Lesbian Heresy"\nAdtapet diwar « https://br.wikipedia.org/w/index.php?title=Lesbianouriezh_politikel&oldid=1463805 »\nDernière modification le 4 Ebr 2013, à 16:31\nKemmoù diwezhañ degaset d'ar bajenn-mañ d'an 4 Ebr 2013, da 16:31.